Ürzoek Frantzia trebesatzen düe negüaren igaraiteko Iberiar Penintsülan, edo orano beherago Ipar Afrikan. Pirinioetako ürzo igarangia, Pirinio Garaiak eta Eüskal Herriaren artean da. Holaz, Xiberoa txori igarangia ezinago ederra da.\nLüzaz “piju” deitürik izan da. Nolaz ote, Loire ibaiaren aldegaineko ihizlariek gütiesten züen txoria bilakatü da txori ezinago noble bat, ekialde orotako jentea ametsetarik etxekitzen düan txori bat ?\nÜrzoak setemer ürrentzean heltzen dira. Igaraite handienak San Lükas eta San Grat egünetan dira, ürrietaren 18 eta 19an. Setemer ürrentzea heltzen denean ihizlariak oro ezinegonean dira,hori da “ürzo mina” (le mal bleu).\nIhizteka aroak 50 egün iraüten dü: badira bi egün prestatze lanentako sasua abiatü gabe, eta beste egün bat sasu ürrentzean, ororen behar bezala biribilkatzeko eta goititzeko. Ihizlari bakotxak bere airekagia günea antolatzen eta zaintzen dü.\nHatsarrean egaririk ziren sareak kalamüz eginik ziren, kostaldeko mariñelek zütüen irüten eta ehünten. Ebia ari zenean franko pezü eta erabilteko gaitz ziren, bena aizearen kontre güti bühürtzen ziren.\nBerantxeago, sareak nilonez egin dira,eta kaiola baten forma emanik izan zaie. Hanitxez arinago dira, erabilteko eta ihizeen atzamaiteko aisa, bai eta goiti tiratzeko ere. Halere nokü badüe: nilon ekeiak distiratzen dü ekian. Horrez, gain, hainen dira arin, non eta aizearrekin taigabe harrotzen diren. Aize hegoa denean, ürzoek aisa ikusten dütüe sareak harrotzen, eta bidetik bertan baztertzen dira.\nOrdüan, lehen airekagietan diren ihizlariek xatarrak airean harrotzen dütüe, bai eta orroaz hasten ere, ürzoen sareer bürüz eramanarazteko.\nOndotik sareetako beste ihizlariek ürzo saldoa apalarazten düe.\nBere etsai handienaren aitzinean, ürzoak düan ahaloroz bizirik elkitzeko aihoaz baliatzen da ihizlaria. Ürzoaren etsai handienak builtrea eta belatxa dira. Horiek ürzoa petik atakatzen düe, bularraren joitez. Halako abiadüraren ardiesteko sai horik oso goratik jauzten dira eta azken mementoan ürzo saldoaren aldepeala igaraiten. Ihizlariek halako saiak ihikistatzen dütüe beren sareekin.\nHalako oldarrer bürü egiteko, ürzoen elkibide bakotxa lürretik ahal bezain hüllan hegaltatzea da, saiak ez ditean haien aldepeala hel. Hartakoz, behera joaiten dira bürüz piko.\nAzkenik, ihizlari batak lanaren segida hartzen dü eta ürzoa sareetara joanarazten. Lotsatürik sareetara sartzen dira eta ihizlariek sareak zerratzen dütüe.\nSareen üngürüan diren ihizlariak gordagietarik elkitzen dira atzaman ürzoen biltzera. Behin sarearen barnen troxatürik direnean, biltzaleak sarearen aitzineko parteala doatza. Zale-zalea biltzen dütüe, sekülan beste saldo bat igaran baledi prest baratzeko. Txoriak xamarraren barnen ezarten dütüe. Hau oihalezko beroki zinez largo bat da, urdiñ ala beltz, zabalik aitzinean eta gerria hari batek tinkatürik.\nÜrzokan aritzeko baldintza zonbait ezinbestekoak dira :\n- Aro hona\n- Ihizlarien eskü kaldü hona\n- Ikusliarren errespetüa (ürzokagia haboroxeetara joiten ahal dira ikusliarrak)\n- Airekagietako ihizlarien odol bizia\nÜrzoak bizirik atzamaiten dira. Artetarik sasuko lehen ürzoak ihizlarier saldürik zaitze, saldoen hüllantarazteko erabilten dira. Ondotik, ürzoak (hilik) ostatüer ala nahianter saltzen dira. Airekagietako nausiak xüxen badaki zoin ihizlarik erauntsi düan eta zonbat egünez. Sasu ürrentzean, irabaziek partekatü behar dütüe.\nGüne zonbaitetan herriari edo lürren jabe bakotxari honenbeste ürzo eman behar zaie, erremestiatzeko. Beste zonbaitetan ihizlariak pakatzen dira, egin lanaren arabera. Aldi hontan ez ürzoz bena bai sosez.\nBeste zonbaitek herriarena den güne bat alokairatzen düe, eta horren trük herritar bakotxari ürzo bedera emaiten. Ürzokagia bakotxak badü bere egiteko manera berezia.\nHorrez gain, ürzokagia haboroxeetan lür elibat alokairatzen dira saretegi gibeleetan, aireala tiratzearentako. Hau sos egiteko manera hon bat da. Ürzokagia elibat kasik zerratürik izan ziren sos mentsarengatik düala urte zonbait.\nÜrzokagia hein bat berria da, 1900ekoa. 1980.urteala arte oso gaitz zen harat hüllantzea. 1980ean Urdiñarbeko oihaneko üdako alagietara bürüz zabaltü züen bidea.\nOrano ere, ihizlari zonbaitek gaüa kabanetan igaraiten düe eta artetarik eraisten.\n780 metrako goratarzünean kokatürik da, eta ihizteka neke da han. Bigerren Mündü Gerla beno lehentxeago, tenpesta batek izigarriko itxesak egin zütüan zühainetan. Zühain horietan saretegiak baziren. Horien berriz eraikitzeko behar izan düe hanitx gibeltü, kasik ezpondaren bazterreala.\nSaretegien gibeltze horrek biltzeak baratxarazi dütü.\nGerla ondoko urteetan bezala, 1990an ere biltzeak apaltü eta osoki demendrentü (?) dira.\nTxoriak ez dira Garatagorenera hüllantzen, eta ürzokagien geroa ez da ejer. Ez dü irabazirik ekarten herriarentako.\nNahiz eta Napaleko ürzokagian gaüzak oso ontsa joaiten diren, eta hura dela medio bi ürzokagietako fresak tapatzen diren, herriak bi ürzokagia etxekitzen ahal dütüa, hain ürzo güti biltzen bada?\nNapaleko ürzokagia Urdiñarbeko lürretan da.\nSareak 500 edo 520 metretan dira. Ez dakigü jentea noitzaz geroz ihizen ari den Napalen. Segür ere 19. edo 20.menteetan hasi ziren.\nLarderia eta manüa erabilten dira ürzokagietan. Hala jokatü behar da ihizteka hon izan dadin eta Napal beti ere lehenetan egon dadin.\nGoratarzünaren arabera, ürzo saldoak Garatagorenera edo Napalera bürüz abiatzen dira. Aranaren aitzineko partean den batek jakinarazten dü eta xatarrak bere lana hasten. Hau ihiztekako gizonik inportanteena da. Ibarra oro begi bistan dü, saldoaren harat-honakak oro ikusten dütü, harek dütü gizonen ororen lan postüak joanarazten, biltzetik sareetara.\nOso bagostatürik den günea da Napal. Halere, eremü handi bat osoki moztü düe, 500 metrako lüzetarzünean eta 100 metrako zabaltarzünean, ürzoak lürretik hüllanago hegalta ditean. Bilzale jargiak zühainetan eraikirik dira. Ihizlariek bazterrak üsü xahatzen dütüe, ürzoer üdüritarazteko güne natürala dela. Beste gaintian, xatarra oihüz eta banderaren harrotzen hasten da, eta saldoa behartzen dü oihaneala bürüz joaitera. Holako gaüzek emeki-emeki eramaiten dütüe ürzoak saretegietako zepoala.\nInganatü ürzoen artean , güti dira biltzen direnak azkenean. Ez da %1a beno haboro biltzen. Ürzokagia bakotxarentako bardin da.\nGero horra da saretegi gibelean diren ihizlarien tiroa. Hori beste herri batetan egiten da, Muskildin. Tiroak franko aisa kausitzen dira han. Tiro hanitx eta hanitx egiten da eta ihizteka kirol bat bezala da han, ihizlariak izigarritan zotükatzen dira güne batetik besteala. Hartarako da lepoa famatürik.\nIhiztekaren arrakasta ikusirik, Urdiñarbeko eta Muskildiko herriek irabaziak partekatzen dütüe.\nSaretegien arrakasta, bai eta Muskildiko aireala tiratzearen arrakasta, antolatze handi bat eta algarren arteko errespetü handi bat dela medio egin da. Xatarrak dü oro antolatzen, manera ezinago honean.\nOro ikusten dü bere günetik, ibarra eta üngürüan egiten direnak oro. Harek dü manatzen noiz behar den aireala tiratü. Ez zaio süstut saretegian gainetik badoan saldoari tirokatü behar, gibeleko ibarrean beste saldo bat atzaman nahi bada. Halako gaixki jokatzeak zorrozki gaztigatürik dira eta behin beno haborotan egiten badira, ihizlariak kanpoa ükeiten ahal dü.\nBazterrak kanbiatüxe dira, ez dira lehen bezain basa eta anple. Xatarrak artetarik hedexuri baten lana egin behar dü, ikusliarrak isiltzen ez direnean eta ihiztekaz deüsere ezagützen ez düenean.\nIkusliarrek behar düe ekürü egon eta hen arropek behar düe ahal bezain ez ageri izan. Ihizlariek erremestiatüren zütüe, eta saretegietakoek bardin...\nÜtürria : L’encyclopédie de la palombe / Jacques Luquet / Editions Atlantica


Leaburuko ostatua, ostatu bat baino askoz gehiago - WomanSarea\nHasiera Leaburuko ostatua, ostatu bat baino askoz gehiago\nOstalaritza eskola kudeatzen duen prestakuntza-zentroa Peñascal Kooperatiba da, 30 urtetik gorako esperientzia du lanbide heziketako prestakuntzan eta prestakuntza sozialean. Ibilbide luzea beraz, gazteen garapen pertsonala eta profesionala sustatzen diharduela.\nLeaburuko Ostatua, ostatu bat baina gehiago da, ostalaritza eskola ere bada, non sukaldaritza, salako zerbitzari , barman, gozogintza, hoteleko zerbitzari, somelier, birziklaketa profesionala, elikagaiak manipulatzeko agiria, eta abarren inguruan formakuntza eskaintzen den.\nEskolak jatetxe bat dauka 140 lagunentzako jangela berezi batekin eta terraza independiente batekin aparteko bistekin, publikoari irekita astelehenetik igandera. Bertan, ikasleek beraien etorkizuneko ogibide izango denaren praktika guztiak burutzen dituzte, mahaien dekorazioa eta aurkezpena, hauen zerbitzua, kudeaketa eta, noski, sukaldea, establezimentua modu integral batean artatzeko.\nBertako produktua eta sasoiko produktua nagusi da sukaldean. Eguneko eta asteburuko menua dute eta menua adosteko aukera ere ematen dizute, aukera ezin hobea gastronomiaz gozatzeko.\nJatetxearekin batera, taberna ere badute, egunero irekitzen dutena goizeko 11etatik aurrera. Razioak, ogitartekoak eta plater konbinatuak eskaintzen dizkizu, 20 lagunentzako espazio erosoa dute barruan eta terraza ederrak ere badituzte, ingurune naturalaz inguratuta, zure zentzumen guztiek gozatu ditzaten.\nLeaburuko Ostatua toki lasai bat da, landa esentzia duena, aparteko toki bat erlaxatzeko. Paisai ederrez inguratuta gozatu ahalko duzu gure Ttantta garagardo artisaua, tabernan salgai baitago gaurtik aurrera.\nOstalaritza Eskolan formatu nahi baduzu eta etorkizunerako prestatu, jar zaitez beraiekin harremanetan zuzenean:\nTlf 943 67 42 77\nCoco Chanel: “zu zeu izatea erabakitzen duzun unean hasten da edertasuna”Neskentzako Surfcampa – Somoko Hondartza 2019


Patxuko Nice taldearen lan barria kalean da - bizkaie.biz\nBizkaie! 2017-10-06 09:53 Musikea\nHego haizea, ego querido izenpean, diskoak hainbat estilo eta erritmo nahasten ditu.\nHego haizea, ego querido diskoaren azala | Ikusi handiago | Argazki originala\nSergio Ordoñez Patxuko-k Jon Mari Beasain musikariagaz batera kaleratzen dauen hirugarren lana da, Mauka diskoetxearen eskutik argitaratu dabe. Biak ala biak musikearen munduan ibilbide luzekoak dira. Esne Beltza taldean ibilitakoak, besteak beste, eta orain dala hiru urte Patxuko Nice taldea sortzea erabagi eben. Ernesto Villar, Dafnis Linares eta Eneko Fernandez musikariek osotuten dabe taldea.\nBoskoteak orain kaleratu dauen lana, Hego haizea, ego querido, hamaika kantuz osotuta dago eta bertan hainbat musikarik kolaborau dabe, tartean dira Zea Mays taldeko Aiora Renteria edo Glaukoma taldeko Juantxo Arakama.\nLan barrian hainbat estilo eta erritmo nahastau ditue eta baita hizkuntzak be. Uda aurretik, diskoaren lehenengo singlea aurkeztu eben, Hego haizea, eta dagoeneko bigarrena, Todo se fue, be entzungai dago.


San Migel Zumetxaga ermita\nIzena: San Migel Zumetxaga ermita\nHelbidea: Zumetxaga Bidea, 10\nBeste Mendeak: XVI, XX\nErmitara iristeko Mungiatik Bakiora doan errepidea hartu behar da eta, 25. kilometroan gutxi gorabehera, gasolindegiaren atzean dagoen bidean barrena sartu, Jata mendiaren magalean dagoen Tallu izeneko guneraino.\nHorrela iritsiko gara Erdi Aroko San Migel Zumetxaga ermitara: ermita, berez, erromaniko berantiarra da, ondoren zenbait eraldaketa egin zaion arren. Azken garaiotan, Mungiako bizilagunen borondateari eskerrrak, Bizkaiko Aldundiak eta Mungiako Udalak zaharberritu egin dute.\nFuntsean, ermita oinplano angeluzuzeneko eraikin exentua da, eta bertan absidea eta hiru arkupe apaindu nabarmentzen dira. Arkupe horien babesean zabaltzen dira ermitan sartzeko arkuak. Fatxada nagusikoa zirkuluerdikoa da, bost dobela ditu eta zarpail samar landuta dago. Ebanjelio aldeko arkua, berriz, zorrotza eta peraltatua da. Beste hirugarren sarrera bat ere bada, epistola aldekoa, eta honen arkua zorrotza eta txaranbeldua da: janba leunak ditu eta bi arkibolta. Ermitan absideko arku zorrotz eta txaranbeldua nabarmendu behar da: bi arkiboltak biltzen dute arkua, eta horiek bi zutabetxoren gainean oinarritzen dira. Zutabetxoek fuste saskiratua dute, eta kapiteletan estilo erromanikoz egindako landare dekorazioa eta antropomorfoa.\nHormak manposteriaz eginda daude, ertzak izan ezik, horiek harlanduzkoak baitira.\nErmitaren barnealdea gangatua da, eta presbiterioak, habeartetik arku zorrotz batek bananduta, zutabeerdiak ditu hormetan bermatuta: hauen fusteak motibo geometrikoekin daude apainduta, eta kapitelak landare motiboekin.


Adunako Kross Herrikoia - Challenge Gipuzkoa\nChallenge Gipuzkoa > Lasterketak > Challenge-ohiak > Adunako Kross Herrikoia\nSagueseko Jaietako Krossa ⇑\nJolastokietako Jaietako Krossa - Jose Mª Villar oroigarria ⇓\nIzena: ADUNAKO KROSS HERRIKOIA\nLuzera: 4.500 m\nData: abuztuak 6, 11:00\nNoiztik antolatzen da:\nAntolatzailea: Txulobi Elkartea – Trintxerpeko A.K.\nDutxak: BAI, herriko frontoian\nAduna 2017: sailkapena 2017/08/06\nAduna: data-aldaketa 2017/08/01\nAduna 2016: sailkapena 2016/08/11\nAduna: bost egun lasterketari hasiera emateko 2016/08/02\nAduna 2015: argazkiak 2015/08/12\nAduna 2015: kronika eta sailkapena 2015/08/11\nAduna: hiru egun lasterketari hasiera emateko 2015/08/06\n1.- Trintxerpe atletismo taldeak, Aduna jaietako batzordearekin batera, Adunako Herri Lasterketa antolatu du Abuztuaren 9an, goizeko 11:00etan umeentzako, eta 11:30ta nagusientzako, azken honetan 16 urte beteak dituzten guztiek parte hartu ahal izango dutelarik.\n2.- Nagusien lasterketak 4,5 km izango ditu, eta herriko kaleetatik jokatuko da. Korrikalariek lau itzuli egin beharko dituzte. Umeen frogak 600m izango ditu.\n4.- Izenaematea egun bertan 09:45etik 11:10era, probaren abiapuntuan.\n5.- Aldagelak eta dutxan frontoian egongo dira.\n6.- Zenbakia bularraldean jarri beharko da, ongi ikusteko moduan.\n7.- Antolatzaileek behar diren neurriak hartuko dituzte, lasterketan inolako gorabeherarik izan ez dadin. Horretarako, Udaltzaingoaren, Kirolarekin taldeko boluntarioen eta DYAren laguntza izango dute.\n8.- Parte-hartzaileek zintzo eta kirol legez jokatuko duten uste osoa dute antolatzaileek. Hala, korrikalariek proba oso-osorik beren kabuz egin beharko dute, kanpoko bultzada eta laguntzarik jaso gabe eta beste korrikalariei enbarazu eta kalte egin gabe. Hori hala dela egiaztatzeko eta kontrolatzeko, antolatzaileek laguntzaileak jarriko dituzte ibilbidean zehar, eta haiek arauak betetzen ez dituztenen berri emango diete antolatzaileei, dagozkien neurriak har ditzaten. Besteak beste, korrikalaria sailkapenean atzeratzeko eskubidea izango dute, baita probatik kanporatzekoa ere.\n9.- Antolatzaileek istripuetarako aseguru bat izango dute, lasterketako parte-hartzaileek min hartzen badute ere.\n10.- Lasterketako parte-hartzaile guztiek, lasterketan izena emanda, onartu egiten dute araudi hau, eta lasterketan parte hartzeko sasoi egokian egon beharko dute.\n11.- SAGARDO DASTAKETA ETA KIROL MATERIALAREN ZOZKETA LASTERKETAREN BUKAERAN.\nLast reply was 2017/08/01


Kutxabanken pribatizazioaren aurkako elkarretaratzea Auzitegi Nagusiaren aurrean — ELA Sindikatua\nKutxabanken pribatizazioaren aurkako elkarretaratzea Auzitegi Nagusiaren aurrean\nKutxabanken pribatizazioaren aurkako elkarretaratzea Auzitegi Nagusiaren aurrean “Euskal Herrian finantza sistema publikoa, Kutxak-Kutxabank pribatizaziorik ez” plataformak elkarretaratzea burutuko du Euskal Autonomia Erkidegoko Auzitegi Nagusiaren aurrean. Izan ere, Kutxabankeko salaketaren harira, korrupzioaren kontrako fiskaltzak Mario Fernandez eta Mikel Cabieces deklaratzera deitu ditu gaur. https://www.ela.eus/eu/albisteak/kutxabanken-pribatizazioaren-aurkako-elkarretaratzea-auzitegi-nagusiaren-aurrean https://www.ela.eus/eu/albisteak/kutxabanken-pribatizazioaren-aurkako-elkarretaratzea-auzitegi-nagusiaren-aurrean/@@download/image/DSC_0209.JPG\n“Euskal Herrian finantza sistema publikoa, Kutxak-Kutxabank pribatizaziorik ez” plataformak elkarretaratzea burutuko du Euskal Autonomia Erkidegoko Auzitegi Nagusiaren aurrean. Izan ere, Kutxabankeko salaketaren harira, korrupzioaren kontrako fiskaltzak Mario Fernandez eta Mikel Cabieces deklaratzera deitu ditu gaur.\nMikel Cabieces PSEko ordezkariari emandako faborezko tratuari buruz argitaratu diren albisteen harira, Kutxabank pribatizatzearen aurkako plataformak honakoa adierazi nahi du:\nKutxabanken kontrol publikoa eta soziala kentzeak iruzurra, klientelismoa eta faborezko tratuak errazten ditu, esaterako egunotan ezagutu den kasu hau. Kutxabank kapital pribatuaren esku utzi nahi izateak horrelako gertakariak ahalbidetzen ditu.\nAurrezki-kutxak Banku edo Kutxak Banku-Fundazio bihurtzea (inolako kontrolpean ez dagoen Patronatu bat eratuaz) akordio politiko baten ondorio izan da (EAJ, PSOE eta PPren artean), eta hedabide nagusien babesa ukan du. Prozesu hau bera bultzatu dutenen arteko postu eta prebenda banaketa bilakatu da. Hain zuzen, Kutxabankek horregatik ordaindu dio bulego laboralista bati hilean 6.000 euro, Alderdi Sozialistako buruzagi baten “soldata” gisa; alderdi horrek pertsona bera BBKren Patronatuko kide izendatu zuen.\nEgoera honen atzean (eta ziurrenik ezagutuko diren beste batzuren atzean) Euskal Kutxak eta Kutxabank pribatizatzeko urratsak negoziatu eta hitzartu dituzten arduradun politikoak daude; eurek egin dituzte izendapenak, eta aukera izan dute bankutik bertatik faboreak jasotzeko, jendea kolokatzeko, ate birakaria erabiltzeko, etab.\nHonelako jokabideek onuradun bakarra dute, bankuaren balioa jaistea nahi dutenak, gero akzioak albait merkeen erosteko. Hori gertatu ohi da banku-sektoretik datorren jendea jardun publikoa gidatzen hasten denean, esaterako Kutxabankena.\nGertatu denak gure iritziz ezinbestean erabaki batzuk hartu beharra dagoela berresten du:\nKutxabanken pribatizazio prozesu bertan behera utzi; baita Banku-Fundazio bilakatzeko prozesua, zein bankarizazioa ere.\nKutxabankeko akzioen jabegoa berehala erakunde sortzaileei itzuli eta Legez kudeaketa argi eta gardena ezartzea. Kutxabanken akzioak ezin dute jende honen esku minutu bat gehiago ere egon.\nKonpromisoa galdegitea, akzio bat ere ez dela kapital pribatuaren esku utziko.\nKutxabankeko zuzendaritza eta Kontseilua berehala demokratizatzea, espekulatzaile eta bankarien esku eror ez dadin.\nEuskal araugintz-marko bat sortu finantza-sistema publiko bat garatze aldera, herritarren onerako eta ez akziodun gutxi batzuren mesederako.


“HIZKUNTZA INDIGENAK AMA LURRA ZAINTZEN” ERAKUSKETA IKUSGAI DURANGON\nLekua: Durangoko SAN AGUSTIN KULTURGUNEA\nEgunak: irailaren 8tik 30era\nOrdutegia: aste-barruan 18:00etatik 20:00etara. Taldeekin beste ordu batzuk ere adostu daitezke.\nEuskal Herriko ordezkaritza nasa herrian da\nUztailaren 18an heldu ziren Kolonbiako Caucara eskualdera Arkaitz Zarraga, Rosa Elizburu eta Itziar Amunategi, Garabideren ordezkariak. Badira urte batzuk Euskal Herriko zenbait lagun Kolonbiako Caucako nasa herriarekin hizkuntza biziberritzeko esperientziak eta ezagutzak trukatzen ari direla.\nEUSKERA SIMITA QUICHWA SIMITA IMA KALLPACHAYMANTA TINKU EUSKARA ETA KETXUA BIZIBERRITZEKO TOPAKETA\n37 dira Bolivian bizi diren komunitate linguistikoak eta aipagarria da beraien oraina eta etorkizuna ziurtatzeko aurrera eramaten ari diren jarduna. Testuinguru horretan ulertu behar dugu duela 10 urte baino gehiago GARABIDE Elkarteak guarani eta ketxua komunitateekin, batez ere formazio mailan, izan dugun hartu-emana. Ahalegin hori begi-bistako emaitzak ematen ari da eta horietako bat da aurkezten dugun topaketa.\n“Hizkuntza Indigenak Ama Lurra Zaintzen” erakusketa ikusgai han eta hemen\nGARABIDEk eta EHUko Munduko Hizkuntza Ondarearen UNESCO Katedrak antolatutako erakusketa honek euskal herritarrei bi kontu jakinaraztea du helburutzat. Batetik, kooperazio linguistikoa nola ulertzen dugun adieraztea, zein balio, zein garrantzi eta zein aukera dituen. Bestetik, isilarazitako herri indigenetara hurbiltzea, haien sentipenak eta sentiberatasunak ezagutu ditzagun.\nGarabide elkarteak bat egin du Kolonbiako protestek jasan dituzten erasoak salatzeko deklarazio internazionalarekin\nKomunikatuak adierazten duenez, Kolonbiako estatuaren ardura da CRICeko komunitate indigenen eta protestan parte hartzen ari diren beste herritarren kontrako erasoak eragoztea.\nGarabideren 2020ko memoria irakurgai\n8 erakunde berrik erabaki zuten iaz Garabideren lana babestea\nEusko Jaurlaritzaren baitan elkarlanean GLEA eta HPS\nSEI PLANA MARTXAN DA MEXIKOKO TOSEPANEN


Eskubide higikorrak • ZUZEU\nEskubide higikorrak –\nAbortu klinika klandestino baten publizitatea La Antigua Guatemalako kale batean. / Oihane Beñaran Muñoz, 2018\nAtzerrira bizitzera joan nintzenean ulertu nuen lehendabiziko aldiz eskubiderik ez nuela. Bereziki sexu eta ugalketa eskubideekin konturatu nintzen honetaz, alor horretan egiten dudalako lan, ziurrenik. Eta, tamalez, emakumeok momentu oro aritu behar garelako eskubide horiek babesten eta defendatzen.\nEuskal Herrian 22 urte bizi ondoren, hainbat sexu eta ugalketa eskubide ziurtatuta nituela uste nuen: kalitatezko osasun eta hezkuntza publikoa, sexu heziketa laikoa (oinarrizkoa bada ere), antisorgailuak eskura izatea, haurdunaldi bat eteteko aukera (hala nahi izanez gero), sexu bereko norbaitekin harremanak izatea eta, nahi izanez gero, harekin ezkontzea eta seme-alabak izatea. Ñabardura askoren beharra duten eskubideak dira, noski, zalantzan jarri daitezkeenak eta jarri behar direnak (esaterako, abortua ez litzateke legala izango gaur egun bere garaian zeuden eskubideak zalantzan jarri izan ez balira). Baina, tira, eskubideak nituela uste nuen nolabait.\nUsteak ustel, eskubide horiek bertan behera geratu ziren Euskal Herritik kanpo bizitzea erabaki nuenean, Bolivian hain zuzen ere. Boliviara iristean, doako osasunerako eskubiderik ez nuela konturatu nintzen, eskubide hori Euskal Herrian geratu zela eta, osasun arazorik izanez gero, alor pribatuan eta dirutza ordainduz aurpegiratu beharko nukeela arazo hori. Ohartu nintzen ere abortua legala ez zela eta, beraz, nire gorputzarekiko nuen kontrola uste baino ahulagoa zela. Segun eta non nengoen, nire gorputzarekiko kontrol maila zabaldu ala murrizten zen. Laburbilduz, konturatu nintzen eskubideak ez nituela euskalduna izateagatik, Euskal Herrian bizitzeagatik baizik, eta eskubideek ez zutela nirekin batera bidaiatzen: eskubideak higikorrak dira.\nEgun, Guatemalan egiten dut lan sexu heziketa eta osasuna sustatzen duen erakunde batean, eta ustezko eskubide horietatik are urrunago sentitzen dut neure burua. Lanean, egunero ikusten ditugu emakumeon eskubideak urratzen dituzten egoerak: ez dute sexu heziketarako informazio iturri fidagarririk (edota laikorik), ez dute antisorgailuak eskuratzeko aukerarik (dirutza ordaindu gabe), sekula ez dute minbizi zerbikala aurreikusteko frogarik egin ahal izan, eta ez zaie bururatzen ere gizonezkoa ez den norbait desiratu ala maitatu dezaketela. Eskubide horien urraketek ondorio kaltegarriak dakartzate: haien baimenik gabe esterilizatu dituzten emakumeak, haurdun dauden ume eta nerabeak (batzuetan, haien senide batek bortxatzearen ondorioz), garaiz antzeman ez izanagatik minbizi zerbikalagatik hiltzen diren emakumeak, sexu bereko norbait maitatzeagatik salatu, bortxatu edota hil dituzten pertsonak…\nNire kasuan ere, ezer gutxi inporta du euskalduna izatea Guatemalan biziz gero. Haurdun geratu eta ama izan nahi ez badut, ez dut abortu legal eta seguru bat edukitzeko eskubiderik. Haurdunaldiarekin aurrera jarraitzea erabakiko banu, 18 asteko amatasun-baimena izan ordez, 84 egunekoa izango litzateke eta soldata minimoa kobratuko nuke garai hartan (eta ezingo nuke umearen aitaren laguntzarik izan, aitatasun-baimena 2 egunekoa baita). Etorkizunean tronpen lotura bat egin nahiko banu, osasun erakunde gehienek ez lidakete ebakuntza egingo bi seme-alaba ez baditut gutxienez. Edo erakundeak seme-alaba “gehiegi” ditudala erabakiko balu, erditzean esterilizatuko nindukete ezer esan gabe.\nDenok merezi dugu gure sexu eta ugalketa eskubideak gauzatzea gauden tokian gaudela, jaio garen tokian jaio garela. Eskubideak ez lirateke higikorrak izan behar, eta emakumeok ez genuke gure gorputzarekiko kontrola eta harremana aldatu beharko alde batetik bestera goazen heinean. Feminismo intersekzional bat eraiki behar dugu, emakume guztiok berdintasuna eta eskubideen bermatzea lor dezagun norberaren jatorria, sexu-orientazioa, elbarritasuna, adina, arraza, egoera sozio-ekonomikoa, lanbidea edota beste edozein faktore muga izan gabe. Emakume bakar bat ere atzean uzten ez duen feminismo bat eraiki behar dugu. Euskal Herrian, Bolivian, Guatemalan edo beste edozein lurraldetan aurrerapauso bat egiten den bakoitzean, munduko emakume guztiok egiten dugu aurrera.\n#begiradafeminista, #feminismoa #patriarkatua #eskubideak, bidaiariak, bolivia, Guatemala\nBeharrak, zenbat buruko min!


Urangarenean, eraikuntza lanetan; paper-lantegien mugimendua - Ahotsak.eus\nUrangarenean, eraikuntza lanetan; paper-lantegien mugimendua\nUrangarenean, eraikuntza lanetan; paper-lantegien mugimendua
Inguruetan gehienak maiorazgoak ziren eta paper-fabrikara lanera joaten zirenek fama txarra zuten. Garai hartan ari ziren pizten paper-lantegiak eta Uranga lantegiaren eraikuntzan parte hartu zuen. Irabazten zuen soldata.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan BRS-009-010 kodeko bideoa nahi duzula aipatzea: ahotsak@ahotsak.eus\nInguruetan gehienak maiorazgoak ziren eta paper-fabrikara lanera joaten zirenek fama txarra zuten. Garai hartan ari ziren pizten paper-lantegiak eta Uranga lantegiaren eraikuntzan parte hartu zuen. Irabazten zuen soldata.\nGaia(k): Ekonomia eta industria » Industria motak » Papergintza , Ekonomia eta industria » Lan-baldintzak , Iritziak » Antzinako bizimoduari buruzkoak\n- Bueno, etxera etorri nintzen. Ordun papelerak, batzuk ziren papeleran lan eitten zuenak. Ta nonbaiten lanean hasi in behar. Ta papelerak´e ordun hasi ziren pixkat piztutzen. Hemen jendeek papelera, papeleran lan eitten zuenengatikan gaizki hitz egiten zan. Papelera gizaixoak eta noski papelera ahulek-eta.\n- Fama txarra zeukan.\n- Fama, bai hemen dena nola ziren maiorazgok, “mayorazgos”, hoi ta beste mutil zaharren bat izaten zuten denak laneako maiorazgoak ziren jauntxos, ezta?\n- Ta lanera joaten zirenak.\n- Ta lanera joaten giñen ta hola, ta ordun Uranganen obra bat atera zan, aber alde batera lana emango zuela, bide bat zan, hau baino zabal, hiru-lau metro hola, altura eman giñun “dos cincuenta” hola. Makina bat jartzeko zuloa in ber zan, zulo handie e, “dos cinquenta” behera ta lau metro zabal ta ondoan erreka zegon, erreka hue pasa ta bestalden beste zuloa zegon. Ta in behar izaten gendun: Karrille jarri errekan zulo batetiken bestera pasatzeko, ta bagoia oain dunperra diren bezela, ordun bagoia bat gendun, ta bagoi hoi bete lurrez, ta hamar pezta gendun, baiño betetzeko orain bezela kutxararik-eta ez zan. Betetzen gendun, zistoa bete, eskaillerakin eskailleratan gora iyo ta bagoia, bagoia betea. Hamar pezta. Hamar pezta ordun, ta joan giñen Berastegiko lau ta bi Berrobiko, sei launek alde batera hartu gendun zulo hue egiteko. Ta zulo hue ez dakit zenbat denboram ingo gendun, baiño in gendun, esan dizutena zabalen horrenbeste altura ere bai. Ta igual zenbat metro izango huan harek: berroita hamar metro luze? Sekulako lana egin gendun han. Hola, geo behintzat hasi giñen Uranganen lanen, obran.\nTa ni hasi nintzenen, hoi lanoi bukatzen gendunen, ateratzen gendun jornala dezentea: hamahiru duro, hamabi, hamar. Segun zenbat bagoi betetzen giñun, sei lagunen arten partitu ta han. [Ordun kontua] hasi giñen gero enpresan, zeran barrun, zuloa ein gendun hontan, altxa in ber zan zea fabrike, makinak jartzeko ta orduko hiru pezta ta erdi hasi nintzen ni lanean han, hiru pezta ta erdi, bai...\n- Hori zan Urangan, hori zan konstrukzioan-edo, ez?\n- Bai konstrukzioan.\n- Eta ze ibili ziñaten iten paper fabrika?\n- Bai baina gero ia bueltan dator hor barrura sartu giñen gero. Hoi obra egin gendun hoi, ez dakit zenbat arten. Hoi die ba “el año cincuenta”ko kontuk eo ez dakit, Hola ta behintzat geo lau pezta noizbait´e , lau pezta ta erdi...\nGarai bateko koltxoiak\nDenek Juaristi lantegiko lan-baldintzak nahi\nEguneko bost pezeta, San Simon egunez 10\nTailerrean bertan zegoen egoitza kanpotarrentzat\nKafetegiko lan-baldintza onak


Gora (Txomingo) errepublika! - Irutxuloko Hitza : Irutxuloko Hitza\nGora (Txomingo) errepublika!\nAzkenaldian Txomin zeharkatzen duen errepidetik pasatu bazara jabetuko zinen: urte luzez aldaketa nabarmenik jasan gabeko auzoa zeharo aldatu da denbora gutxian. Eta orain askoren ahotan dago lehen existitzen zenik ere ez zekiten auzo hura. Lehen etxeak eraikiak dira jada, eta bizilagun berriak iristen hasiak dira, zerbait berria sortzen ari da, eta horrela saldu nahi izan dute eraikitzaileek, badator «Txomin berria».\nBaina, kontuz, berriaren lilurak akaso ekar lezake zaharraren ahanztura. Agian hemendik urte batzuetara ez dugu gogoratuko nola, Donostiako ekialdean izan zen auzo bat zeharo ahaztua. Igeldoko parkearen moduan denboran geratua zegoena. Auzo hau gainera Espainiako estatuaren monarkiatik at zegoen, izan ere «paperetan» Loiola auzoa izanagatik, bertakoek errepublika independente izendatu zuten. Eta ez zen hau soilik maila sinbolikoan geratu. Administrazioaren utzikeriaren aurrean, bizilagunak antolatu eta kirol zein kultura azpiegiturak sortu zituzten auzolanean. Festak ere asmatu zituen auzoak eta tamaina txikikoak izanda ere, hauetan arnasten den etxeko giro goxoa nekez azaldu daiteke hitzez.\nBegi bistaz ikus daiteke maila fisikoan Txomin «zaharra» desagertzen ari dela, baino pentsatu nahi dut hondeamakinek ezingo dutela inoiz bota Txomingo izaera errepublikazale eta independentea.


G30 – Ane Aguirre (2012/11/09) – Grupo Vasco del Capítulo Español del Club de Roma\nG30 – Ane Aguirre (2012/11/09)\nHasieraG30 – Ane Aguirre (2012/11/09)\nAne Aguirrek Vesper aholkularitza eta coaching enpresaren sortzaile eta bazkidea da. Enpresaritzan eta Ekonomia-zientzietan lizentziaduna eta Kudea-keta aurreratuan graduondokoduna,Deustuko Unibertsitate Komertziala-ren bitartez; Coach exekutiboa, International Coaching Federation-en bitartez; PNL-en (programazio neuro-linguistikoa) Practitionerra eta talde-coach-a Team Coaching International-en bitartez.\nKPMG Consulting-en estrategia- eta kalitate-aholkulari lanak egin ditu; BBVA-n ezagutzaren kudeaketa zuzendari, barne-komunikazio zuzendari eta, azkenik, hezkuntza-zuzendari jardun du; Vesper-en, estrategia, berrikuntza eta zuzendaritza-garapen alorretan EITB, CAF, Galdakaoko Ospitalea, BBK, Bizkaiko Foru Aldundia, Vasco Catalana Group, APTE eta Microdeco enpresen bidaide izan da.\nUnibertsitate,negozio-eskola eta enpresaritza-taldeekin kolaborazio etengabean, zuzendaritza-garapen eta egitura-berrikuntzan oinarritutako eskola, tailer eta hitzaldien bidez. Irabazi asmorik gabeko hainbat elkarteren aholku-organuen partaidea ere bada.\nHitzaldiaren izenburua XXI. mendeko enpresa da.\nHemen hitzaldiaren deialdia.\nEta hemen hitzaldiaren piktograma.\nHona hemen bideo pare bat, hitzaldi baino lehen hartutakoak:\nHorrez gain, hitzalditarako interesgarri idazki bi aurkituko dituzue ere: La empresa emergente, Rafael Echeberriak eginda eta The Future of Management, Gary Hamelek eginda.\nEgungo eredu sozioekonomikoak agerikoak diren hainbat disfuntzio ditu. Gizarte industriala egitura-krisira bultzatu du, eta ezinbesteko zaio orain eraldatzea, iraunkorra izango bada. Enpresa, halaber, funtsezko aldagaia da eraldaketa horretan. Bada mende luze bat ezagutzen dugun enpresa mota hierarkiko, eskema burokratikoduna diseinatu zutela industrializazoaren erronkei erantzute aldera. Dagoeneko zaharkituta dago diseinua, lanaren izaera bera aldatu baita. Hitzaldi eta eztabaidak aipatu aldaketaren izaera aztertzea proposatu, eta erantzun-ohar batzuk emango ditu. Ezin diseinu berri eta itxiaz aritu, esplorazio-fasean dago-eta oraino, berau marrazten diharduten esperientzia eta ideiak izan badiren arren. Enpresa berriaren oinarrian, pertsonak balioa sortzeko prozesuan bizi duen egoera berpentsatzea dago; hark protagonista behar du, produkzio-baliabide soila izatetik haratago.


BIDEBARRIETA KULTURGUNEAK HILAREN 27AN (MARTITZENA) TOPAKETA-ZIKLO BERRI BAT ABIATUKO DU, ETA AKTUALITATEA IZANGO DA PROTAGONISTA – Bilbao Kultura\nHome » Berriak » Bilbao Kultura @eu » BIDEBARRIETA KULTURGUNEAK HILAREN 27AN (MARTITZENA) TOPAKETA-ZIKLO BERRI BAT ABIATUKO DU, ETA AKTUALITATEA IZANGO DA PROTAGONISTA\nBidebarrietako Liburutegiaren proposamen berri honetan, puri-purian dauden gaiez hausnartuko dugu, sakoneko jakintzatik, dibulgaziotik eta zorroztasunez, baina akademizismoan erori gabe.\nTopaketa hauetako lehena Dani Álvarez eta Mikel Reparaz kazetarien eskutik iritsiko zaigu, programa osoan zehar ohiko kolaboratzaileak izango direnak. Martitzenean, Estatu Batuetako armen gai korapilatsua aztertuko dute.\nHitzordua Bidebarrietako Liburutegiko hitzaldi aretoan izango da, 19:00ean. Sarrera libre izango da, aretoa bete arte, baina ezinbestekoa izango da doako gonbidapena eskuratzea. Streaming bidez ere jarraitu ahal izango da ekitaldia, www.kulturguneatb.eus web-orrian.\nBilboko Udalaren Bidebarrieta Kulturgunea espazioak gogoetaren ateak irekiko ditu gaur egungo gaiei buruzko topaketen ziklo berri batekin. Zorroztasunez eta zabalkunderako asmoarekin, gaur egungo gai handiak aztertuko dira, betiere akademizismorik gabe. Hartara, gai bakoitzeko adituak etorriko dira, ahalik eta modurik didaktiko eta arinean eztabaidatuko dutenak.\nLehenbiziko topaketa apirilaren 27an, martitzena, egingo da, eta Estatu Batuetan armak edukitzearen inguruan dagoen gatazka izango dute hizpide. Hartara, Bidebarrietako hitzaldi aretoak Dani Álvarez eta Mikel Reparaz kazetariak hartuko ditu. Biak ala biak, gainera, ziklo osoan zehar ohiko kolaboratzaile izango dira. Topaketa honetan, armak edukitzea babesten duen herrialde honetaz jardungo dute. Urtero dozenaka ezbehar, sarraski eta tiroketa izaten dira bertan, baina horren aurrean gobernuek ez dute ezer egiten, ez baitira ausartzen su-armen eskuraketa mugatzera.\nMikel Reparaz nazioarteko informazioan espezializatutako kazetaria da. Bere bizitza profesionala bidaiatzen, ikasten eta informatzen eman du. EiTB taldeko komunikabideentzat egin zuen, Bruselan berriemailea izanik, eta lau kontinentetako hauteskunde, gatazka eta bake-prozesuetara berriemaile berezi moduan bidali zuten. Haren azken destinoa New York izan da: hantxe bizi izan da bost urtez bere familiarekin. Estatu Batuetan zehar egin dituen bidaietan, herrialdeko berrogeita hamar estatuetan egon da. Leku izugarrietan sartu da, hala nola Floridako heriotza-korridorean, baita Alaska iparraldeko taberna alaietan ere, kontinentearen amaieran.\nBIDEBARRIETA KULTURGUNEA Bidebarrietako Liburutegian kulturari eskainitako espazioa da. Haren helburuen artean kulturaren, literaturaren eta zientziaren garapena eta sustapena daude.\nEkitaldia Bidebarrietako Liburutegiko hitzaldi aretoan izango da. Aurkezpen horretara joateko, ezinbestekoa izango da gonbidapenetako bat erreserbatzea Bidebarrieta Kulturgunearen webgunean.\nEgungo egoeraren ondorioz segurtasun-neurriak ezarri beharrez, hitzaldi aretoko ateak 18:15ean irekiko dira: horrela, bertaratzen direnak euren jarlekuetara bideratzeko modua izango da. Bertara joan gabe ere izango da aukera ekitaldia ikusteko, www.kulturguneatb.eus web orrian, streaming bidez.\n#BILBAOUDABERRIA2021 udal ekimenak hiria aisiako eta kulturako planez betetzen du udaberrian zehar. Ekimen horren bidez, Bilboko Udalak kultura-sektoreari laguntza eskaintzen dio eta tokiko kultura-eragileen lana lehenesten du, betiere higiene- eta osasun-berme guztiak betez.\n← BIDEBARRIETA KULTUGUNEAK “LA ARMADURA DEL REY” LIBURUAREN AURKEZPENA HARTUKO DU ASTELEHENEAN, HILAK 26\nFANT – BILBOKO ZINEMALDI FANTASTIKOAK HILAREN 29AN ITXIKO DU PREFANT ZIKLOA “THE RING” FILMAREN EMANALDI BEREZI BATEKIN →


Bilboko Portura heldu dira Iberdrolaren proiektu eoliko berri baten aerosorgailuen palak - Bilbaoport\nBilboko Portura heldu dira Iberdrolaren proiektu eoliko berri baten aerosorgailuen palak\n20.000 km egin eta osasun kontrol guztiak gainditu ondoren, Bilboko Portuan Iberdrolak Espainian (Aragoin) garatuko duen Puylobo parke eolikoaren proiektu berriaren aerosorgailuen 42 palak deskargatu dira.\nPuylobo, SG 3.4-132 modeloko 14 aerosorgailu osatuta egongo da; modelo honek 64,5 metroko luzerako pala dauka eta bikaina da haize ertainak eta altuak dauzkaten lekuetarako. 50 milioiko inbertsioarekin, bere eraikuntzan 120 profesional baino gehiagok parte hartuko dute. Parkea aurten bertan funtzionatzen hasiko da eta urtean 20.000 etxetako populazio baliokideari energia garbia hornituko dio eta urtean 32.000 tona CO2 ez isurtzea lortuko du.\nKonpainiak plangintza arrazoiak direla eta, Siemens Gamesak Txinan fabrikatutako palak jaso ditu -azken honek biltegiratzeko terminala Bilboko Portuan bertan baitu- parke eolikoaren obra zibila tokiko hornitzaileen laguntzaz bukatzen duen bitartean eta aersorgailuen gainerako elementuak -dorreak, nacelleak/hubak, sorgailuak, bidarkatzailea eta tafoak- Asturias, Kantabria, Soria eta Burgoseko instalazioetan fabrikatzen diren bitartean. Hustuketan eta ondorengo lekualdatzean, portuko zamaketariek eta Servicios Logísticos Portuarios (SLP) eta Transporte Aguado enpresek parte hartu dute.\nIberdrolaren ustez, “koronabirusak markatutako garai hauetan, berriztagarriak jarduera ekonomikoa eta enplegua suspertzeko eta printzipio berdeen inguruan eredu berri bat eraikitzeko giltza bihur daitezke”.\nGarraio astuneko ZHI XIAN ZHI XING itsasontzia, Txinako Qinhuangdao portutik irten zen martxoaren 7an, eta bere ibilbidean, Vietnameko kostaldearen ondotik igaro da, Singapur eta Malacako itsasarteak zeharkatu ditu, Bengalako Golkoa Sri Lankarantz eta Laquedivas Itsasorantz gurutzatu du, Indiako mendebaldeko kostaldetik igo da Arabiako Itsasotik Adeneko Golkora eta Itsaso Gorriraino. Suez Kanala pasatu ondoren, Mediterraneoan sartu da. Jarraian, Gibraltar Itsasartea zeharkatu du eta gero, Portugaleko kostaldea eta Kantaurikoa korritu ditu, Bilboko Porturaino heldu arte.\nAnteriorBilboko Portuko trafikoak jarduera handia mantentzen du, nahiz eta urte hasieran ekonomiaren moteltzea eta gero kororabirusaren krisia egon\nSiguienteBilboko Portuko Agintaritzak aurten, krisia egonda ere, 67 milioiko inbertsioak sustatuko ditu\nAktualizazioa: 06/27, 3:05-etan


Gabonetan zinea euskaraz, Oihaneder Euskararen Etxean - Gasteiz - Alea.eus\nGabonetan zinea euskaraz, Oihaneder Euskararen Etxean\nErredakzioa 2020-12-10 17:36\n'Lur eta Amets', Imanol Zinkunegi eta Joseba Ponceren marrazki biziduneko filma.\nOihaneder Euskararen Etxeak eta Montehermoso Kulturuneak elkarlanean antolatuko dute Gabon zinema zikloa. Urtarrilaren 2tik 5era, lau filma ikusi ahal izango dituzte gaztetxoek: Ballerina, Printze Txikia, Lur eta Amets eta Loving Vincent.\nAurten, lehen aldiz, Gabon zinema ekimena antolatu dute Oihaneder Euskararen Etxeak eta Montehermoso Kulturuneak elkarlanean, Laboral Kutxaren babesarekin. Gabonak familia giroan euskaraz gozatzea du helburu ekimenak. Lau izango dira urtarrilaren 2tik 5era bitartean eskainiko diren filmak: Ballerina, Printze Txikia, Lur eta Amets eta Loving Vincent.\nLehenengo hiru filmak 3 urtetik aurrerako txikiei zuzenduta daude, eta hirurak euskaraz izango dira. 12 urtetik beherako txikiek heldu batek lagunduta egon beharko dute emanaldietan. Azken filma, berriz, Loving Vincent, 12 urtetik gorako gaztetxoei zuzenduta dago; filma jatorrizko hizkuntzan, ingelesez, eskainiko da, eta euskarazko azpitituluak izango ditu.\nLehenengo hiru filmak euskaraz izango dira; Loving Vincent, berriz, jatorrizko bertsioan, euskaraz azpititulatua. Film bakoitzak bi saio izango ditu: bat 12:00etan, eta bestea 17:30ean. Gonbidapenak abenduaren 14ko goizeko 9:00etan jarriko dira eskuragarri, Bibe plataformaren bitartez edo telefonoz, 945 161 830 zenbakian; astelehenetik ostiralera, 10:00etatik 20:00etara. Lagun bakoitzak 4 gonbidapen eskatu ditzake bakarrik; haur eta heldu guztiek izan behar dute beren gonbidapena. Gonbidapenak inprimatuta edo edozein gailu mugikorretan erakutsi daitezke.\nUrtarrilak 2, 12:00 / 17:30: Ballerina (+3 urte / Eric Warin / 2016 / Frantzia / 86’ / Euskaraz )\nUrtarrilak 3, 12:00 / 17:30: Printze txikia (+3 urte / Mark Osborne / 2015 / Francia / 106’ / Euskaraz)\nUrtarrilak 4, 12:00 / 17:30: Lur eta Amets (+3 urte / Imanol Zinkunegi / 2019 / EH / 87’ / Euskaraz )\nUrtarrilak 5, 12:00 / 17:30: Loving Vincent (+12 urte / Dorota Kobiela / 2017 / Polonia / 95’ / Ingelesez + euskarazko azpitituluak)


Cogna - Wikipedia, entziklopedia askea.\n46°34′51″N 5°45′28″E / 46.5808°N 5.7578°E / 46.5808; 5.757846°34′51″N 5°45′28″E / 46.5808°N 5.7578°E / 46.5808; 5.7578\nSaint-Maurice-Crillat, Bonlieu, Clairvaux-les-Lacs, La Frasnée, Uxelles eta Vertamboz\n127 (%51.8) 125 (%51)\nCogna Frantziako udalerria da, Jura departamenduan dagoena, Borgoina-Franche-Comté eskualdean. 2013an 247 biztanle zituen.\n2007an Cogna udalerrian erroldatutako biztanleak 247 ziren. Familiak 98 ziren, horien artean 26 pertsona bakarrekoak ziren (13 bakarrik bizi ziren gizonak eta 13 bakarrik bizi ziren emakumeak), 30 seme-alabarik gabeko familiak ziren, 38 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 141 etxebizitza zeuden, 98 familiaren etxebizitza nagusia ziren, 32 bigarren erresidentzia ziren eta 11 hutsik zeuden. 125 etxeak ziren eta 16 apartamentuak ziren. 98 etxebizitza nagusietatik 89 bere jabearen bizilekua ziren, 8 alokairuan okupaturik zeuden eta 1 doan lagata zegoen; 1ek gela bat zuen, 4 etxek bi zituzten, 9 etxek hiru zituzten, 28 etxek lau zituzten eta 55 etxek bost zituzten. 74 etxek euren parking plaza propioa zuten azpian. 45 etxetan ibilgailu bat zegoen eta 45 etxetan bat baino gehiago zituzten.\nCogna udalerriko biztanleria-piramidea 2009an .\n2007an lan egiteko adina zuten pertsonak 144 ziren, horien artean 103 aktiboak ziren eta 41 inaktiboak ziren. 103 pertsona aktiboetatik 96 lanean zeuden (54 gizon eta 42 emakume) eta 7 langabezian zeuden (1 gizon eta 6 emakume). 41 pertsona inaktiboetatik 20 erretiraturik zeuden, 15 ikasten zeuden eta 6 "bestelako inaktibo" gisa sailkaturik zeuden.\n2009an Cogna udalerrian 106 unitate fiskal zeuden, 271 pertsonek osaturik. Pertsona bakoitzeko diru-sarrera fiskalaren mediana urteko 15.915 euro zen.\n2007an zeuden 11 komertzioetatik, 1 erauzte enpresa zen, 1 janari enpresa zen, 2 material elektrikoaren fabrikazioko enpresak ziren, 3 bestelako produktu industrialen fabrikazioko enpresak ziren, 3 eraikuntza enpresak ziren eta 1 «beste zerbitzu jarduera batzuk» multzoan sailkatutako enpresa zen.\nBNF: 152585205 (data)


'Apelliduak abizendu' kanpaina: “Prozesua bake epaitegietan hasten da” - Usurbil - Noaua.eus\n'Apelliduak abizendu' kanpaina: “Prozesua bake epaitegietan hasten da”\nNoaua Aldizkaria 2021-03-30 08:11\nBuruntzaldeko herrietan posible da abizenak euskalduntzea. Prozesuari ekin nahi dioten biztanleek euren bizitokiko bake epaitegietara joan behar dute. Apelliduak abizendu nahi dituzten pertsonek, bizi diren herriko bake epaitegira joan behar dute. Lasarte-Oriakoan adibidez, Alberto Agirrezabalak egiten du lan. Hark eman dizkigu kanpaina honi buruzko xehetasunak.\nProzesu horretan oso garrantzitsua da Euskaltzaindiaren lana. Abizenak euskaratu nahi dituen pertsona batek Euskaltzaindiaren EODA Euskal Onomastikaren Datutegia (www.euskaltzaindia.eus/hizkuntza-baliabideak/onomastika) kontsultatu behar du, han azaltzen delako haren deiturak euskaraz nola idazten diren.\n“Erraz egin nuela gogoratzen dut”\nEider Zubeltzu Loiarte hernaniarrak 2013. urtean euskaldundu zituen abizenak; ordura arte, Zubelzu eta Loyarte izan ziren. “Senitarteko batek prozesu hori egin zuen; haren bitartez jakin nuen egitasmoaren berri”, oroitu du. Zubeltzuk hiru seme-alaba ditu gaur egun. Deiturak euskaratzea erabaki zuenean, lehenengoarekin haurdun zegoen. “Abizenak euskalduntzeko arrazoi nagusia izan zen nire seme-alabek ere, jaiotzerakoan, deiturak euskaratuta izatea”. Hernaniko bake epaitegira joan zen tramitea egitera, eta honako hau kontatu du: “Prozesua erraz egin nuela gogoratzen dut”.\nEider Zubeltzu Loiartek bezala, beste herritar ugari animatu izan dira deiturak euskal grafiara ekartzera, apelliduak abizentzera. Egun batzuk gorabehera, prozesuak hamar egunetik lau astera irauten du normalean. Buruntzaldea eskualdea osatzen duten sei herrietan –Andoainen, Astigarragan, Hernanin, Lasarte-Orian, Urnietan eta Usurbilen– bizi diren herritarrek aukera dute prozesu horri ekiteko. Herri horietako udalek euskarazko egitasmoak elkarrekin egiteko plan bat adostu zuten 2009-2010 ikasturtean; horretan jaso zuten, besteak beste, Apelliduak abizendu.\nEuskaltzaindiak osatutako EODA Euskal Onomastikaren Datutegia hartzen da eredutzat abizenak euskalduntzeko irekitzen diren prozeduretan. Erakunde horrek plazaratu dituen datuak hiru atal nagusitan daude sailkatuta: deiturak, pertsona-izenak eta lekuak.\nAbizenak euskal grafiara ekarri nahi dituen pertsonak datutegi hori kontsultatu behar du, deitura euskaraz nola idazten den jakin nahi izanez gero.


Ekogunea, Kutxa Gizarte Ekintza Komunikazioa Albisteak Euskararen Ginkanan izena emateko epea zabaldu da\n2021 Urtarrila 11\nEuskararen Ginkanan izena emateko epea zabaldu da\nOsatu 4-6 laguneko taldea eta parte hartu 7. Edizioko Euskararen Ginkanan.\nSariak eta dibertsioa ziurrak!\nKutxa Ekoguneak euskaraz eta euskararekin dibertitzeko antolatzen duen taldekako lehiaketa da Euskararen Ginkana. 7.edizio honetan ere, Euskaltzaleen Topaguneak eginen ditu koordinazio lanak.\nHelburua herritarren artean hizkuntzekiko sentiberatasuna eta euskararen erabilpena sustatzea da, hizkuntzen zein aniztasunaren jasangarritasuna eta hizkuntza-ekologiaren kontzeptuak ezagutzera emanez. Horretarako, urtero gai zehatz bat aukeratzen da eta burutu beharreko probak gai horri buruzkoak izaten dira.\nLagun koadrilak, Mintza taldeak, guraso eta ikasle taldeak, Mintzakoadrillak, jai batzordeak, aisialdi taldeak, euskaltegiko lagunak, tokiko enpresak, kirol taldeak, talde feministak, ekologistak… ondo pasatzeko gogoz zaudeten 4-6 lagun elkartu eta osotu taldea! (16 urtetik gorakoak izan behar dute)\nLau sari: puntu gehien dituzten lau taldeak martxoak 20ko final handira pasako dira. Talde finalista denek eramango dute sari bana. Sari potoloena 3.000€koa da, euskararen alde egin nahi duten asmo hori burutzeko (mendi irteera bat euskaltegiko lagunekin, euskararen egun bat antolatu herrian, Errigorako saski pila bat erosi eta eskolan banatu, futbito txapelketa bat koadrilen artean…zenbat gauza egin daitezkeen!).\nIzen emateak urtarrilaren 11tik 31ra\nLehendabizi, 16 urtetik gora dituzten 4-6 laguneko taldea osotu, www.euskararenginkana.eus webgunean sartu eta bertoko galdetegia bete behar da. Horrez gain, talde bakoitzak bideo labur bat grabatu behar du, bi minuturen bueltakoa, taldearen eta sariarekin babestu nahi den proiektuaren aurkezpen txiki bat eginez.


Laborantza eta elikaduraren birtokiratzeari buruzko mintengia EHLGren eskutik | Pais Vasco | KAZETA\nLaborantza eta elikaduraren birtokiratzeari buruzko mintengia EHLGren eskutik\n“Laborantza eta elikadura ekonomiak berlokaliza ditzagun” izenburupean birtokiratzea lantzeko mintegia antolatu du Euskal Herriko Laborantza Ganbarak otsailaren 25erako.\nHaritz Larrañaga|19/02/2020|0 comentarios Actualizada:\nBeñat Molimos eta Iker Elosegi, EHLGko lehndakaria eta langile koordinatzailea. © Guillaume FAUVEAU\n"Aldaketaren bidean" gogoeta zikloa abiatu du Euskal Herriko Laborantza Ganbarak (EHLG) eta lehen mintegia otsailaren 25ean antolatu du Baxe Nafarroako Ainhize-Monjolose herrian. "Laborantza eta elikadura ekonomiak berlokaliza ditzagun" izenburua izanen duen lehen mintegia egun osokoa izanen da eta gaiarekin lotura duen edonor parte hartzera deitu dute, Naizeko artikuluak azaldu duenez.\nBaionan egindako aurkezpenean, egungo egoera "zentzugabea" dela nabarmendu du Beñat Molimosek. Euskal Herriko Laborantza Ganbarako lehendakariak azaldu duenez, "hemen ekoizten diren haragi eta esnekiak urrun esportatzen dira, eta aldi berean, hemen kontsumitzen diren haragi eta esneki gehienak kanpotik ekarriak dira".\nHain zuzen ere, egungo merkataritza liberalaren ondorioetako bat espezializazioa dela jakinarazi du EHLGko lehendakariak, hau da, "eskualde batzuetan arlo zehatz batzuk indartzen dira, beste batzuen kaltetan", nabarmendu du. Ipar Euskal Herrian azken hamarkadetan eman den bilakaera ekarri du gogora Molimosek: "Lehen ekoizpena anitzagoa zen, orain haatik, haragi eta esnekien ekoizpena indartsua da, baina aldiz barazki eta fruituen ekoizpena oso ahula".\nHalako egoera baten aitzinean, birtokiratzeak arlo desberdinen artean oreka bat bilatzen duela adierazi du Iker Elosegik, EHLGko langileen koordinatzaileak. Bere iritziz, birtokiratzearen helburua "lekuko beharrak asetzea da, lehenik bertako produktuekin, eta ondoren, kanpora zabaltzen".\nEgungo testuinguruan "birtokiratzea erronka oso garrantzitsua" delako erabaki dute eztabaida zikloari gai honekin hastea, baina EHLGko kideek ohartarazi dute ez direla "zerotik abiatzen, gai hau aspalditik lantzen" ari baitira eragile desberdinekin. Bestalde, onartu dute "egun bakar batean ez direla galdera guztiak erantzungo", baina haien aburuz, lehen mintegiak "aurrera begira oinarri bat eraikitzeko balioko du".\nAinhize-Monjolose (Baxe Nafarroa) herrian otsailaren 25ean antolatu duten lehen mintegia egun osokoa izanen da. Parte hartzeko deia irekia da, baina aitzinetik izena eman behar da. Nathalie Corade, Bordeleko Unibertsitatean hurbileko zirkuituen ikerlaria izanen da lehen hizlaria. Jarraian, parte hartzaileek bi tailerren artean hautatu beharko dute, "Euskal Herriko desmartxa kolektiboak" edo "Fruitu eta barazkien hornitzea". Bazkalondoan, lan taldeen bilduma, lan ardatzen proposamena eta eguneko bilana eginen dituzte.


Free birtual Maoriera teklatuaren diseinua online | Losderi.com\nTeklatu birtuala Maoriera online\nVirtual Maoriera teklatua online free\nZinta Maoriera zerbait behar baduzu, baina ordenagailua edo ordenagailu eramangarri English diseinua - teklatu birtuala Maoriera zure ordenagailuaren pantailan behar duzu. Oso erraza da erabiltzeko eta erosoa da. Gune bat zerbait ez duzula gustuko edo zerbait funtzionatzen ez badago edo ez da egia - mesedez iezaguzu. Oso garrantzitsua da guretzat da. Losderi.com erabiliz teklatu birtual Maoriera On, erabat dohainik eta online ahal u: • Idazteko gogoko Maoriera hizkuntza-line on; • mezuak bidaltzeko lagunak rechtstreeks gure gune batetik; • Google eta YouTube denak bat ere (leiho berri batean irekiko da) • itzulitako Google itzultzailea erabiliz denak bat ere (leiho berri batean irekiko da) • Egin post on Facebook eta Twitter-en tweet; • zure oharrak idazketa jarraitua geroago Save (Sartu zaitez); • deskargatu eta zure dokumentuak inprimatu.\nMaoriera teklatu birtual bat idazten - libre eta erraza da\nDenbora luzean zehar gune interface eta Maoriera teklatuaren diseinua zure erosotasunerako probatu dugu. Eta orain, zure konfidantza idazten erosotasuna-, gure Maoriera teklatuan online pantailan edo zure monitorea dugu. Lord u online standard Maoriera teklatua (QWERTY) teklatua eta Irudikapen zon erabil daiteke. Laster Maoriera teklatua gehitu egingo dugu alfabetoaren formularioa. It zinta letrak oso erraza da, itzuli, inprimatu eta gorde, Facebook eta Twitter-ekin lagunekin harremanetan mantentzeko. Eta edo ikastaroa - zer Google bilaketa eta YouTube bideo gabe Internet da? Ekintza guztiak egiten dira sintesi gure web orrian klik batean - saiatu da! Era berean, u zure inprimakien gorde daiteke, geroago etengabeko horiek arku dat (Facebook, Twitter edo Google erabiliz hasi behar duzu).\nNola lortu zure webean teklatu birtuala erabili Maoriera?\nU zure webgunean hil instalatu gure link, botoia, edo online birtual Maoriera teklatu osoa - honetarako kopiatu eta itsatsi kode hemen zure webgune edo blogean behar duzu. Idazten digu eta deskribatzeko zer falta da - behar duzu ezaugarri hil iradokizunak gustura gaude (xehetasun gehiago - hobeto) - duzuna egingo dugu!\nMaoriera English teklatuaren itzulpenak batetik online\nMaoriera teklatuan taped online testua itzultzeko, egin klik Translate eta barri batean ezagunena mundu osoan online itzultzaile zabalduko da Google-ek. Berez, itzulpenaren English Maoriera batetik, baina bere diskrezioa bakarra, beste edozein aukeratu ahal izango duzu.


Kategoriarik gabe – 2 orrialdea – Kabi Etxeak Gipuzkoa\n30Abu 2018 by kabietxeakgipuzkoa No Comments\nKaixo, Kabietxekoek artikulu sorta bat prestatu dugu errespetuzkoa haziera begirunetsu baten alde eta haurtzaro zaindua izan dadin. Horrela, Kabi Etxeetan lan egiteko dugun modua, ezagutu ahal izango duzue. Lehenengo artikuloak kurtso hasierarekin bat egiten duenez, egokitzapen prozesuan nola egiten dugun kontatu nahi dizuegu. Errepikatzen den gai bat izan arren, oso garrantzitsua den gai bat da. Zergatik den horren garrantzitsua? Haurraren lehenengo banaketa fisiko eta emozionala izango delako. Seguroa eta konfidantzazkoa den inguru batetik, familiatik, inguru berri batetara pasako delako, non heldua ezezaguna den eta beste haur batzuekin egongo den. Hezitzailearekin eta haur berriekin erlazioa sortu ahal izatea du helburu egokitzapena egiteak. Esperientzia berri baten aurrean, familia izan da orain arte laguntzen egon dena, konfidantza eskeiniz, horrela esperientzia plazerretik bizitzeko. Orduan oraingoan ere garrantzitsua da. Kabietxeetan, familiekin hitz egiten dugu eta…\n15Ira 2016 by kabietxeakgipuzkoa No Comments\nHik Hasi-n erreportajea\nHik Hasi-n argitaratutako erreportajea: http://www.hikhasi.eus/Albistegia/20160915/kabi-etxeak-hegoak-ez-ebakitzeko Mila esker!\n31Mai 2016 by kabietxeakgipuzkoa No Comments\nCadena SER elkarrizketa\nHemen entzun dezakezue joan den apirilaren 1ean Cadena SER-eko Marialuisa-k egindako elkarrizketa. Gure Kabi Etxeak - Casas Nido nolakoak diren eta Kabi Etxeak Gipuzkoa gure elkarteari buruz hitz egin genuen. [audio mp3="http://www.kabietxeak.eus/wp-content/uploads/2016/05/ESPECIAL-KABI-ETXEAK2016-03-31.mp3"][/audio]\n11Mar 2016 by kabietxeakgipuzkoa No Comments\nHaur eramaileak Siria-ra\nIrutxuloko Hitza-n argitaratutako erreportajea: http://irutxulo.hitza.eus/2016/03/11/ume-eramaile-siria/ "cosas que pasan en San Sebastián" blog-ean argitaratzea: https://cosasquepasanensansebastian.wordpress.com/2016/05/17/portabebes-para-siria/ El Correo-n argitaratutako erreportajea: http://www.elcorreo.com/bizkaia/sociedad/201604/10/madres-vascas-propusieron-aupar-20160404101559.html\n04Aza 2015 by kabietxeakgipuzkoa No Comments\nGabarroia-n argitaratutako erreportajea: gabarroia.com/iniciativas/kabi-etxeak-hogar-casa/ Mila esker!


Mediku eta erizain euskaldunen artean | Faroa\n← Nahiago itxaron, irakurgailu digitala erosteke\nGenesia, R. Crum-en arabera →\nAtzo Altsasun izan nintzen, Osasungoa Euskalduntzeko Erakundearen XIX. jardunaldietan, bertan hitzaldi bat eman nuen-eta —Eriaren ikuspuntua—, nire gaixoaldiaren gainean. Bego emaztearekin batera joan nintzen, eta Iortia kulturune bikainean 60 bat mediku eta erizain euskaldun izan nituen aurrez aurre.\nArreta handiz entzun zuten nire azalpena, gogotsu txalotu zuten Bego, bera han zegoela esan nienean, eta ederki parte hartu zuten galde-erantzunetan. Iñaki Peña agurtu genuen —gure Patxi Lurra blogari fina—, eta berak esan zigunez, datorren urteko jardunaldiak Arrasateko Ospitaleko mediku eta erizain euskaldunek antolatuko dituzte, Arantzazun, Gandiaga gunean.\nPozik irten ginen Altsasutik, ikusita, gainera, parte hartzaileen artean mediku eta erizain gazte asko zegoela.\nKategoria: Sailkatugabeak Etiketak 2009, altsasu, oee. Gorde lotura.\n1 Response to Mediku eta erizain euskaldunen artean\n2009(e)ko urriaren 25a 17:18\nBai horixe. Altsasukoa ederra izan zan, eta ganera ustekabe polita izan zan egitarauan Joxe etorri behar zinala ikustea.\nNeuk berandu baina harrapatu izan neban sarean zeure gaixotasunari buruzko artikulu sortaren haria orduan. Gero “Medikuak esan dit…” liburua irakurri neban. Eta aurreko asteburuan Altsasun lelengo aldiz ikusi dot zeuk prestautako aurkezpena. Eta denpora igaro dan arren eta nahiz eta entzundakoa barria ez izan neuretzat, hunkitu nintzan barriro…\nAurrera begira, eta Joxek esan legez, hurrengo urtean Debagoienean lan egiten dogun mediku eta erizain talde batek antolatuko ditugu OEEren Osasun Jardunaldiak, 20. edizinoa, eta gaia “Emakumea eta Osasuna”. Ekainaren 4 eta 5ean Arantzazun. Gonbidatuta zagozie Bego eta Joxe, bai eta blog honen irakurle guztiak be, jakina.


Irekia Eusko Jaurlaritza - Gobierno Vasco :: Lege-proiektua, Euskal Autonomia Erkidegoko 2014. urteko aurrekontu orokorrak onartzen dituena. (2013-10-29(e)ko Kontseiluan hartutako erabakia)\nLege-proiektua, Euskal Autonomia Erkidegoko…\nJAURLARITZAK EUSKADIREN 2014. EKITALDIRAKO AURREKONTU OROKORREN LEGE AURREPROIEKTUA ONARTU DU\nJaurlaritzaren Kontseiluak Euskal Autonomia Erkidegoko 2014. ekitaldirako Aurrekontu Orokorren Lege Aurreproiektua onartu du gaur. Hurrengo ostegunean, urriak 31, erregistratuko da Eusko Legebiltzarrean.\n1.- 2014ko Aurrekontuen testuinguru makroekonomikoa\nEuskadiko ekonomiak beherakada-erritmoa moteldu du eta narriadura moteltzen ari da, oraindik atzeraldian badago ere; horrelaxe egiaztatzen da gure ekonomiak 2013ko bigarren hiruhilekoan izandako datuetan, bai eta udako hiletan eskura genituen adierazle koiunturalen erregistroetan ere.\nAdierazpen hori egiteko, fenomeno duala gertatu den egoera batean izaten diren hainbat elementu aztertu ditugu.\nIzan ere, egia da gure kanpoko merkatu nagusien suspertze hasiberriak esportazioak nabarmen handitzea eragin duela, baina kanpoko eskariak hazkundeari egindako ekarpena, ordea, hiru hamartarrekoa baino ez da izan; horrenbestez, urteko bigarren hiruhilekoan izan dugun hobekuntza erlatiboa, neurri handi batean, gure ekonomiaren barneko osagaien bilakaera ez hain negatiboagatik izan da.\nAlde horretatik, nabarmentzekoa da etxeko kontsumoak izan duen aurrerapauso nabarmena: urte bateko lehen hiruhilekoan % 1,7 murriztu zen, eta bigarrenean, berriz, % 0,9. Kapital-ondasunetako inbertsioaren dinamismo berritu itxaropentsua; horren beherakada % 5,5ekoa izan zen 2012an, baina % 2,8 baino ez da murriztu aurtengo lehen hiruhilekoan, eta % 1,1 bigarrengoan. Industriako sektoreak, bestalde, azken urte eta erdiko beherakadarik txikiena izan du, eta, azkenik, enpleguak ere moteldu egin du beherako joera.\nHori guztia munduko ekonomiaren bilakaerak gorabehera handiak ez dituenean gertatu da; izan ere, ekonomia aurreratu gehienetan nolabaiteko hobekuntza ikusten da -haietako asko tasa negatiboak dituzte oraindik, halere-, eta, garapen bidean dauden ekonomiak, berriz, abiada galtzen ari dira, oraindik hazkundeari eusten badiote ere.\nEuroguneak zein EB-28k suspertze-zantzu argiak erakusten dituzte; hala, Europak atzeraldia gainditu duela erakusten dute urteko bigarren hiruhileko datuek, eta hori, ziur aski, hirugarren hiruhilekoan berretsiko da.\nEurogunearen suspertzearen buru Alemania eta Frantzia daude, haien kontsumo pribatuen bilakaera onak lagunduta, orain arte azken horiek izan baitira haien jardueraren galga nagusia. Hori berri ona da euskal ekonomiarentzat, zalantzarik gabe, bi herrialde horiek direlako Euskaditik kanpoko salmenten bi merkatu hartzaile nagusiak Estatuaren ostean.\nEgoera horren barruan, Euskadiko BPGak bigarren urtez jarraian behera egingo du 2013an (% 1,1), eta 2014an ekingo dio susperraldi apal eta motel baina etengabeko bati, hazkundeko tasa positiboekin; hala, urtearen amaieran % 0,9ko hazkundea izango du batez beste.\nHori gorabehera, ez da aurreikusten enplegu garbirik sortzea, eta langabezia-tasa % 14tik gorakoa izango da oraindik ia iragarpen-aldi osoan. Azken iragarpenaren arabera, enplegu-galera handia egongo da aurten (% 2,2), ia 20.000 lanpostu gutxiago alegia. 2014an ere ildo horretatik joko da, baina lanpostu-galera txikiagoa izango da (% 0,5); 4.000 enplegu baino gehiago suntsituko dira, halere.\nHorrenbestez, azken bi urteetan Euskadi murgilduta egon den atzeraldi ekonomiko sakonaren hondora iritsi gara; behera goaz oraindik, baina nabarmen apaldu da beherakada hori. Halaber, datozen hiletan hazkundearen bideari berrekingo diogula aurreikusten da; hazkunde arina, ahula eta motela izango da, enplegua sortzeko aski ez. Uneotan hori da urtebete barrurako aurreikuspena.\n2.- 2014ko Aurrekontuen testuinguru ekonomiko eta finantzarioa\nZerga-bilketa suspertzen ari da aurreikuspen ekonomikoen narriadura txikiagoa eta hobekuntza direla-eta; horiek horrela, itunpeko tributuen bilketak urtetik urterako % 3,7ko hazkundea izan zuen irailean, eta Herri Dirubideen Euskal Kontseiluak 2014rako onartutako aurreikuspenetan % 4,2ko hazkundea iragarri da.\nLogikoa denez, foru-aldundiek Euskadiko aurrekontuak finantzatzeko egin beharreko ekarpena handitu egingo da horren ondorioz; 2014an haien diru-sarreren % 81,1ekoa izango da ekarpen hori; datorren ekitaldian % 5,9 igotzea aurreikusten da, 464 milioi euro gehiago, alegia.\nHorretaz gain, 2014rako Aurrekontu Proiektuaren baliabideak ugariagoak izango dira Jaurlaritzak 2013rako Aurrekontu Proiektuan jasotakoen aldean; hain zuzen, ia 899 milioi euro gehiago, % 9,6ko hazkundea, hortaz.\nNolanahi ere, ñabardura batzuk egin behar ditugu datu horien gainean.\nZorraren amortizazioen eragina kontuan hartzen ez bada, 2014rako proiektuko gastuaren hazkunde erreala 561 milioi eurokoa da aurtengoarekin alderatuta, % 6,2; aldundien ekarpenak ugaritu adina, hain zuzen.\nIzan ere, Jaurlaritzak finantza-zamaren hazkunde esponentzial bati aurre egin beharko dio 2014an, funtsean aurreko ekitaldietatik datorren zorpetzetik egin beharreko amortizazioengatik.\nHala bada, 2013an 199,9 milioi euro bideratu behar ziren amortizazioetara, baina datorren urtean 537,7 milioi eurokoa izango da zenbateko hori. Hau da, ia 338 milioi euro gehiago edo, bestela esanda, % 169ko igoera.\nHorixe izan da, hain zuzen, 2014ko ekitaldirako aurrekontu-proiektua prestatzeko orduan Jaurlaritzak izan duen esparru ekonomikoa eta finantzarioa. Aipatutako faktore horiek proiektuan eragin dute; horregatik, urte zaila eta konplexua izango da oraindik 2014koa aurrekontu-ikuspegitik.\n3.- 2014ko aurrekontuetako Jaurlaritzaren estrategia eta jarduteko helburuak\nIzan ere, finantza-nahikotasunaren baldintzak kontuan hartuta ere, zerga-baterakuntzaren prozesua etorkizunik hurbilenean sumatzen diren hazkunde-itxaropenetara egokitzea da Jaurlaritzaren apustua.\nHartarako, lehenik eta behin, ordena sozio-ekonomikoan duen helburu estrategiko batekiko konpromisoa berresten du Jaurlaritzak; hau da, pertsonen oinarrizko premien estaldura bermatzea gure gizarte-ongizate eta -kohesioko eredua zainduz.\nHorregatik, Administrazioaren ardurapeko izaera publikoko gizarte-politikak hornitzeko gastuak areagotzen ditu 2014rako Aurrekontu Proiektuak. Hau da, Diru-sarrerak Bermatzeko Errentaren, Osakidetzaren Programa Kontratuaren edo hezkuntza-beken zuzkidurak, adibide batzuk aipatzearren, gastuaren aurreikusitako bilakaerara egokitzen dira.\nHazkunde-aukeren alde egiteko apustu horrek, halaber, hainbat politika ere badakartza Jaurlaritzaren aldetik jarduera ekonomikoa eta enplegu-sorrera suspertzen laguntzeko. Arlo horretan 2014ko ekitaldirako Aurrekontu Proiektuaren bitartez egiten den ahalegin inbertitzaile ez nolanahikoa nabarmendu beharra dago.\nInbertsiora bideratutako atalak batuta (VI., VII. eta VIII. atalak), haien zenbatekoa % 10,4 handiagoa da 2013ko Aurrekontu Proiektuaren aldean; orduan 1.081 milioi euro zeuden atalotan eta 1.193,1 milioi euro izango dira 2014an. Hala, abiadura handiko trena eraikitzeko kudeaketa-gomendioaren eragina kontuan hartu gabe, % 15,4 gora egingo dute atal horiek.\nAzkenik, 2014rako Aurrekontu Proiektuak hainbat neurri espezifiko biltzen ditu enplegu-politika aktiboak garatuz enpleguari eusteko eta berria sortzeko.\n4.- 2014ko Aurrekontuen ezaugarri nagusiak\n2014rako Aurrekontu Proiektua Sailen arabera aztertuz gero, Enplegu eta Gizarte Politika Saila da, hain zuzen ere, gehien handituko dena (% 19,7 2013rako Aurrekontu Proiektuarekin alderatuta).\nHorretan bi partidak eragin dute funtsean: Batetik, Diru-sarrerak Bermatzeko Errenta zein Etxebizitzarako Prestazio Osagarria ordaintzeko zuzkidura, 384,5 milioi eurokoa. Eta bestetik, Gizarte Segurantzarako hobarien gastua, 119,9 milioi eurokoa.\nEnplegu eta Gizarte Politika Sailaren aurrekontua 156,7 milioi eurotan handitzen bada, 130,4 hartuko dituzte aipatutako biek; nolanahi ere, aurrekontua % 6,2 handituko da horiek kontuan hartu gabe.\nHandiagoa ere izango da Gizarte Larrialdiko Laguntzak ordaintzeko partida; oraingoan 3 milioi euro baino gehixeagokoa izango da hazkundea, % 18,5ekoa alegia.\nArlo sozialeko gastuaren esparrua utzi gabe, Osasun arloaren % 2,7ko gehikuntza -2013rako Aurrekontu Proiektuaren aldean- batez ere Sailaren eta Osakidetzaren arteko Programa Kontratuaren aurrekontuagatik gertatu da; izan ere, adierazi dugunez, % 3,8 egin du gora, 2.372,4 milioi euroetatik 2.463 milioi euroetara (Osasun Sailaren aurrekontuaren % 75,5 hartzen du).\nAzkenik, Hezkuntza, Hizkuntza Politika eta Kultura Sailaren aurrekontuak 130,5 milioi euro gehiago hartuko ditu (% 5), batez ere sailaren beka-politikak zuzkidura handiagoa izango duelako; 80,3 milioi euro bideratuko dira horretara.\nUnibertsitatetik kanpoko ikastetxeen funtzionamendurako eta mantentzeko gastu arruntaren finantzaketak, orobat, 10 milioi euro gehiago hartuko ditu; % 34,9 gehiago, alegia.\nIngurumen eta Lurralde Politika Sailak % 9,5 gehiago izango du, lehen nabarmendu dugun inbertsio-kapituluen gorakada dela-eta; berriz helduko diegu gai horri geroago.\nGastuaren bolumen handiago hori Eusko Trenbideak eta Eusko Trenbide Sareak erakundeen inbertsioak estaltzera bideratuko da, Bizkaian eta Gipuzkoan trenbideko hainbat inbertsiori ekiteko konprometitutako obligazioei aurre egitearren.\nGure ekonomiaren susperraldi hasiberria laguntzeko asmoz, halaber, Ekonomiaren Garapen eta Lehiakortasun Sailak 2014an % 4,9 baliabide gehiago izango ditu 2013rako proiektuan baino.\nBesteak beste, Berrikuntza Funtsaren aurrekontura 37 milioi euro bideratuko dira (% 12,1 gehiago); argi eta garbi erakusten du horrek lehen azaldutako Jaurlaritzaren apustua.\nBeste ikuspegi batetik, 2014rako Aurrekontu Proiektua atalen arabera aztertzen badugu, berriz, lehenik eta behin nabarmendu behar dugu eragiketa arrunten gastua (I eta IV arteko kapituluak) % 5,6 handiagoa dela 2013ko Aurrekontu Proiektuaren aldean.\nInbertsioari bideratutako kapituluak (VI., VII. eta VIII. kapituluak) % 10,4 handitu dira. Horixe da, zalantzarik gabe, Euskadiren 2014. urterako Aurrekontu Orokorren Proiektuaren berritasun nagusietako bat aurrekoarekin alderatuta, inbertsio publikorako zenbatekoak berriro agertzea, alegia.\nHori esanda, Langileen gastuei buruzko I. atala % 0,8 handiagoa dela ere aipatu behar dugu; gehienbat Gizarte Segurantzaren kotizazio-oinarriak handitu direlako, bai eta langileen antzinatasunak eragindako gastu handiagoagatik ere.\nHalaber, Funtzionamendu-gastuei buruzko II. atalean (+ % 3,9) eta Gastu arrunten transferentziei eta diru-laguntzei buruzko IV. atalean (+ % 9,9) hainbat jarduketari ematen zaie estaldura, hala nola Osakidetzaren Programa Kontratuari, Diru-sarrerak Bermatzeko Errentari, farmaziako gastuei, hezkuntza-bekei edo familientzako laguntzei, haien gastu-zenbateko handienak aipatzearren.\nAmaitzeko, Pasibo finantzarioen murrizketaren (IX. atala) zenbatekoa oso handia izango dela adierazi behar dugu berriro, aurreko ekitaldietatik datorren zorraren epemugak ordaindu beharra baitago orain.\nDagoeneko kontsignatuta dago, baina zorraren amortizazioen zenbatekoak igoera handia izango du, 2013ko 199,9 milioi euroetatik 537,7 milioi izatera igaro baita 2014an. Hots, ia 338 milioi euro gehiago, % 169 gehiago.\nAzkenik, 2014ko Aurrekontu Proiektua Funtzioen arabera aztertuta, nolabait okerrera eraman dezaketen zifrak ikusten dira; izan ere, 2013rako proiektukoekin zenbateko gordina alderatuz gero, izaera sozialeko politiken gastuak behera egin duela ikusiko dugu; hala, gastu osoaren % 73,9 izatetik % 71,1 izatera igaroko da gastu hori.\nBi faktorek, dena den, datu hori desitxuratzen dute. Alde batetik, era horretako gastua jasotzen ez duten sailek aurrekontu-proiektu honetan zuzkidura handiagoak izan dituzte, baina aurrekontua gehien estutu zutenak ere izan ziren horiek 2013an. Eta, bestetik, eta batez ere, finantza-zamari eustera bideratutako baliabideek edozer konparazio baldintzatzen dutelako, beste behin ere.\nHorrenbestez, zorraren amortizazioak kontuan hartu ezean, 2013ko eta 2014ko ekitaldien arteko datu gordinaren portzentajezko 2,8 puntuko aldea lau hamartarrekoa baino ez da, 2013ko % 75,5 izatetik 2014ko % 75,1era igaro baita.


Nafarroa Bairen ustez, Erriberan UPN eta PSNren artean dagoen nahaspila gobernatzeko duten moduaren akiduraren ondorioa da\nPatxi Zabaleta Nafarroa Baiko bozeramaileak ohartarazi duenez, Erriberako herri batzutan UPN eta PSNren artean dagoen krisia ez da kasu berezi batzuen batuketaren ondorioa. “Arazoa orokorragoa da; gobernatzeko modu baten akiduraren ondorioa da”.\nZabaletak aipatu duenez, “Nafarroak, krisiaren ondorio beldurgarrien aurrean, bestelako konponbideak behar ditu, eta ez ditu behar nahaspila handi batean sartuta dauden alderdiak”. Zentzu horretan, koalizioko bozeramaileak uste du Cintruenigon ofiziala ez den beste kontabilitate bat izatea “eskandalua” dela. “Diru beltzez osatutako kontabilitate bat agertzea klase politiko guztiari kalte egiten dion eskandalua da, nahiz eta horren erantzuleak era horretako jarduerak egin dituztenak izan”.\nPatxi Zabaletaren aburuz, “zoritxarrez, ustelkeria gaitz endemikoa da Nafarroako politikagintzan, eta horri aurre egin behar zaio gardentasunarekin, datuak ezkutatu gabe eta hersturarekin. Ribaforada eta Cintruenigoko kasuak ez dira bakarrak, adibide bat baino ez dira, eta horixe da larriena”.\nAmaitzeko, Nafarroa Baiko bozeramaileak agertu du Nafarroako zenbait udaletan UPN eta PSNren artean sortu den krisiak lotuta dago bere garaian gobernu aurrerakoi eta alternatiboa sortzeko izan zen aukerarekin, eta beste behin agerian geratu da alternatiba horren premia. “Ribaforadan eta Cintruenigon gertatutakoak agerian uzten du Nafarroako egitura politikoaren aldaketa ez dela amaitu oraindik eta PSNren eta UPNren arteko haustura Nafarroak behar duen eboluziorako pauso bat baino ez da”.


Etxegarateko zaindaria | Euskal-Herria.Org\n»Areatza / Izozkoa (mendi)\nETXEGARATE (655 m.)\nEtxegarateko mendatean, errepidearen ekialdean, gaur egun itxita dagoen jatetxe baten ondoko aparkalekutik abiatuko gara, ipar-ekialderantz doan bidetik, errekastoa jarraituz, gorantz, baina aldapa leunarekin. Errekastoa aldapatsuagoa den tokian, bide honek eskuinerantz bihurgune estu bat hartzen du, eta segituan beste bat ezkerrerantz. Errekastoa baino metro batzuk gorago gaude orain.\nAurrerago bideak errekastoa gurutzatuko du, eta guk, metro batzuk lehenago bidea utzi eta eskuinerantz joko dugu larre eta garo artean zuzen gorantz, ipar-ekialde norabidearekin. Metro batzuk igo ondoren, iparralderantz eramango gaituen bidezidor bat aurkituko dugu.\nUNANIBI LEPOA (835 m.; 35')\nBidezidor hau jarraituz Unanibi lepora iritsiko gara. Izen bereko tumulu bat dago lepoan bertan, eta mendebaldean Unanibi edo Egiroeta (888 m.) izenaz ezagutzen den tontor txiki bat. Minutu gutxitan egin dezakegu tontor horretara joan-etorria.\nBerriz ere Unanibi lepora itzulita, ekialderantz doan bide bat hartuko dugu, pinuz estalitako mendi-bizkarra harrapatu arte. Mendi-bizkarrean zehar doan bidezidorrari jarraituz iparralderantz joko dugu, aldapa leunarekin igotzen, harri-pila handi baten bitartez adierazitako tontor betetara iritsi arte, Aitxu.\nAITXU (964 m.; 1h10')\nAtzera berriz ere hegoalderantz itzuliko gara, eta mendi-bizkarrera agertu garan tokitik pasata aurrera jarraituko dugu. Aitxu eta Praalata trikuharrien aldamenetik igaroko gara, eta Izozkoa gaina (937 m.) izeneko muinora igoko gara.\nIZOZKOA GAINA (943 m.; 1h25')\nHegoalderantz jarraituz, Izozkoa eta Areatza arteko lepora jaitsiko gara, eta aldapa labur baina gogor bat igoko dugu, pago artean, Areatzako tontor luzexkara iristeko.\nAREATZA (983 m.; 1h45')\nHegoalderantz jaitsiko gara, Balankaleku lepoaren bila. Lepoan tumulu handi batek inguratutako trikuharri bat aurkituko dugu, eta baita GR 12 eta GR 121 ibilbideen marka zuri-gorriak ere. Hauek jarraituz ipar-mendebalderantz joango gara, Areatzaren magala zeharkatuz, eta ondoren jaisten hasiko gara. Garo-sail baten erditik zuzen-zuzen jaitsiko gara. Txabola baten aldamenetik pasatu, eta oso nabarmena den bideari jarraituz laster Etxegaratera iritsiko gara.\nETXEGARATE (655 m.; 2h25')


Mikel eta alex\nLandarak by megakotilak6a 1086 views\nNutrizioa, landareetan amaia, xabie... by carmenbilbaocuevas 1167 views\n2. ZER DA FOTOSINTESIA?

Fotosintesia edo funtzio klorofilikoa materia

ez- organikoa materia organiko bihurtzeko prozesua da.

\n3. ARNASKETA

Landareek egunez karbono dioxidoa hartzen dute eta oxigenoa botatzen dute.

Eta gauez berriz oxigenoa hartzen dute eta karbono dioxido botatzen dute.

\n4. GLUKOSA

Landareek eta zuhaitzek glukosa jaten dute. Glukosa horrela egiten da: landareek eta zuhaitzek sustraietatik ura eta gatz mineralak hartzen dituzte eta goraino eramaten dituzte eta CO2a eta eguzkiarekin nahasten da.

\n5. FOTOSINTESIA GAUEZ

Landareek gauez ez dute fotosintesia egiten eguzkirik ez dagoelako.

\n6. ZER XURHATZEN DUTE LANDAREEK

Landareek ura eta gatz mineralak xurgatzen dituzte lurretik, eta horiek izerdi gordina osatzen dute.


Entzierro eroa - Sanfermin.com\nCebada Gago ezohiko eta zailtasun haundiko entzierro baten egilea da, hainbat zezen askeekin, bultzada jarrraituekin eta gutxienez 7 adarkatuekin\nSanfermineko bigarren entzierroa Cebada Gago abeltzaintzarekin dramatikoa izan da, taldea oso goiz banatu delako eta Mercaderes kaletik hainbat zezen askatuta geratu direlako. Puntu hartatik larritasun handiko momentu ugari gertatu dira 7 adarkatu, haietako bi oso larriak abdomen eta toraxean, eta hainbat traumatismo.\nLehengo adarkatua Santo Domingon gertatu da, korrikalariekin izandako lehengo ikusitan, bi Mercaderes eta Estafetako bihurgunearen bideen artean eta Estafeta eta Telefonican zehar beste bi.\nHarridura halako tamainakoa izan da hiru zezenak Estafeta kalean guztiz alde egin dute taldetik. Haiteko bat atzerantz korrika egin du 300 metro ibili arte eta beste biak hainbat bultzaden egileak izan dira. Taldea apurturik zegoenean, korrikalariak zezena oso erraz aurkitu dute, ikusgarriak izandako lasterketak eginez. Haien lanari esker atzeratutako zezenak azkenean Plazara joan dira, ia 6 minutuko entzierro bat osatuz.\nZezenak entzierroa elkarrekin hasi dute Santo Domingoko aldapan. Mercaderesen izan da taldea guztiz banatu denean eta horrela ailegatu dira Estafeta kalera, non taldearekin zihoan cardeno bat aparte, besteak banaturik korrika egin dute larritasun handiko momentu ugari sortuz. Azkenik, esfortzu eta arrisku handia eta gero Zezen Plazan sartu dira.\nAdarkatu gehieneko entzierroa 2007/07/12tik.\nEntzierro batean 7 adarkatu edo gehiago izan den 4. aldia. Aurrekoa 2007/07/12an izan zen (7).\nEntzierro batean 16 zauritu edo gehiago izan den 3. aldia. Aurrekoa 2013/07/13an izan zen (23).\nCebada Gago batez beste lagun gehien adarkatzen duen 6. ganadutegia da (1,89 entzierroko).\nOstiraleko entzierroetan 7 lagun edo gehiago adarkaturik izan diren 2. aldia.\nCebada Gagok Santo Domingon adarkaturiko 10. laguna (0,36 entzierroko).


Kontsumoari buruzko informazioa ostalaritza enpresentzat by Kontsumobide - Instituto Vasco de Consumo - Issuu\nKontsumitzaileen eskubideak errespetatzeak zerbitzua hobetzen du. Garrantzitsua eta ezinbestekoa da eskubide horiek ezagutzea.\nLaguntzaileak: KONTSUMOKO EUSKAL INSTITUTUA INSTITUTO VASCO DE CONSUMO\nZein betebehar dauzkate ostalaritza-enpresek bezeroekin?\nEgiazko informazio osoa jartzea beren eskura. Janariaren eta edarien prezioei buruzko informazioa ematea. Kartetan, prezioen zerrendetan edo edozein euskarri informatibotan agertuko dira prezioak. Prezioetan guztizko zenbatekoa jasoko da, BEZa barne, eta ez da merkatuaren araberako preziorik aipatuko. Egon daitezkeen estren edo gehigarrien prezioak (terraza, ogia eta abar) kartan, prezioen zerrendan edo beste toki ageri batean agertu beharko dira. Tiketa edo faktura egitea. Onartutako ordainketa-moduei buruzko informazioa ematea. Elikadura-alergiak edo -intolerantziak eragin ditzaketen osagaiei edo produktuei buruzko informazioa ematea kontsumitzaileari. Kontsumitzaileak hautua egin aurretik emango da informazio hori, erosi aurretik ezagutu ahal ditzan produktuen ezaugarri guztiak. Erreklamazio-orriak edukitzea eta, eskatzen direnean, ematea. Horretarako, aldez aurretik erosi beharko dituzte Kontsumobideko bulegoetan edo www.kontsumobide.eus webgunean. Testu hau jartzea ikusteko moduko tokian eta kanpotik irakur daitekeena: â€œNahi duenak eskuragarri ditu Erreklamazioorriak / Existen Hojas de Reclamaciones a disposiciĂłn de quienes las solicitenâ€?.\nZer nolako jardunbide egokiak eskain daitezke?\nKontsumoko arbitraje-sistemara atxikita, kalitatezko elementu gehigarria erantsi ahalko zaio zerbitzuei.\nKontsumitzaileen eta enpresen arteko gatazkak konpontzeko tresna da: erraza, azkarra, eraginkorra eta doakoa da. Borondatezko prozedura loteslea da. Atxikitzeko, www.kontsumobide.eus webgunean eskuragarri dagoen atxikipen-eredua bete behar da, eta arbitraje-batzordera bidali. Sistemara atxikita zaudela egiaztatzen duen bereizgarri ofiziala lortuko duzu.\nBezeroen esku edukitzea iturriko ura eman ahal izateko ontziak, hala eskatzen dutenerako. Amaitu ez dituzten elikagaiak etxera eramateko aukera ematea bezeroei. Ahal beste murriztu erabilera bakarreko tresnak (lastotxoak, edariari eragitekoak, plastikozko mahai-tresnak...).\nNola jokatu bezeroekin, gatazkaren bat sortuz gero? Adiskidetsu ados jartzea eta gatazka konpontzea da aukera onena, baina ez da beti lortzen. Erreklamazio-orriak eskatzen badituzte, honako hau egin behar da: Kontsumitzaileari eman. Orrian, enpresaren datuen atala bete, egokitzat jotzen ditugun alegazioak idatzi, eta sinatu. Arrosa koloreko kopia gorde, eta Kontsumoko Ikuskaritza Zerbitzuentzat eskuragarri eduki. Bestalde, kontsumitzaileak honako hauek egin behar ditu: Orria bete, erreklamazioa jartzeko arrazoiak eta asmoa azalduz. Erreklamazio-orria aurkeztu, bai Kontsumobiden edo Kontsumitzaileen Informaziorako Udal Bulego (KIUB) batean. Administrazioak, erreklamazio-orri bat jasotzen duenean, honako hau egingo du: Erreklamatutako establezimenduari jakinaraziko dio, eta 15 eguneko epea emango dio alegazioak aurkezteko. Harremanetan jarriko da enpresarekin, kontsumitzailearen eta enpresaren artean bitartekaritza-lanak egiteko eta akordio bat lortzeko, gatazka konpontzeari begira. Administrazioaren arloko arau-hausteren bat ikusten badu, zigorra jarri ahalko du.\nMรกs informaciรณn en www.kontsumobide.eus\nKontsumoari buruzko informazioa ostalaritza enpresentzat


Donostia Zinemaldia :: Díez Muiño: “Zientzia kulturaren funtsezko parte dela sinetsita nago”\nHemen zaude: Lehen orrialdea > 68. Edizioa 2020 > Zinemaldiaren Egunkaria\t> Díez Muiño: “Zientzia kulturaren funtsezko parte dela sinetsita nago”\nZinemaldiaren Egunkaria »\nDíez Muiño: “Zientzia kulturaren funtsezko parte dela sinetsita nago”\nDonostia International Physics Center (DIPC) fisika eta antzeko diziplinak ikertzeko nazioarteko zentroa da, eta, gainera, ezagutza zientifikoa gizartearekin partekatzeko ardura hartzen du bere gain. Izan ere, bigarren urtez jarraian, DIPC erakundeak eta Euskadiko Filmategiak, Donostia Zinemaldiarekiko lankidetzari esker, ikastetxeetarako film bat programatu dute, Belodromoa Ikastetxeetan ekimenaren bitartez.\nDIPCeko zuzendari Ricardo Díez Muiñorekin hitz egin dugu lankidetza honen zergatia argitzeko: “Nik uste jendeak irudi latz samarra duela zientziari buruz. Hortaz, gure helburuetako bat zientziaren irudi positiboa transmititzea izan da. Horren adibide dira bai Filmategiarekin bai Zinemaldiarekin elkarlanean antolatu ditugun ekimenak, kultura zinematografikoa eta zientifikoa uztartuz, orobat, film emanaldi eta dibulgaziozko hitzaldiak antolatuz. Erabat sinetsita nago zientzia kulturaren funtsezko parte bat dela”.\nZer du zinemak zientziaz eta zer zientziak fikzioz, galdetu diogu: “Zinema eta zientzia zentzu askotan elkarrekin doaz eskutik. Zinemak izugarrizko garapen teknologikoa izan du azken mendean eta hori asmakuntza zientifikoei esker izan da, kameren optikak, grabaketa gailuak, teknologia digitalak, eta abar. Baina, era berean, zientziak zinemaren eragin handia izan du zinema gizarte kultura sortzaile den heinean; zientzia fikzioa horren adibide da. Eta ezin ahaztu genezake zientzialari ero edo txoropitoaren estereotipoa”, barrezka erantzun digu.\nDíez Muiñok aitortu digunez, “garai batean zinemak ez ninduen gehiegi erakartzen”, haatik, “1989ko Zinemaldiak James Whaleri eskainitako atzera begirakoan Frankenstein eta Frankesteinen neska-laguna filmak ikusi nituenean nire baitan zer edo zer hozitzen hasi zen, egun naizen zinemazale amorratua bihurtzeraino”.\nHoriez gain, Christopher Nolanen lanak oso gustuko ditu, Interstellar bereziki, “zientziaren trataera oso serioa baliatzen du eta, gainera, gogoeta egitera bultzatzen zaitu”. Azken urteotako kutunenetakoa, berriz, Denis Villeneuveren Arrival du; “obraren atmosfera inguratzaile eta iradokitzaileagatik”, azaldu digu.\nZientzia fikziozko pelikula askotan hanka-sartze nabarmenak egiten direnik ez du ukatzen. Hala ere, onartzen du ez dela zergatik fikzioarekin horren zorrotza izan beharrik: “Zientzialarien hizkeran ‘hard’ edo ‘soft’ izendatzen ditugu filmetan agertzen diren hutsegiteak, beti ere, horiek duten garrantziaren arabera. Hala ere, ez genuke zorrotz jokatu beharrik, pelikulak fikzioa dira, istorioak, eta ez dute zertan erabat zehatzak izan beharrik.”\nZientziaren irudi baikorra gizarteratzeko ahalegin horretan, DIPCeko zuzendaria prest agertzen da film egitasmoen alderdi zientifikoen gainean aholku emateko: “Duela urte batzuk Autómata filmeko Gabe Ibánez zuzendaria eta robotika aditu Concha Monje ikerlaria harremanetan jarri nituen gidoia idazterakoan aholku eman ziezaion. Nazioartean oso normala da filmetarako aholkularitza zientifikoa; horregatik, hemen ere beste horrenbeste egin genezakeen. Gustatuko litzaidake ildo hori jorratzea”, segurtatu du.\nSolasaldia amaitzeko DIPCen baitan Sheldon Cooperren (The Big Bang Theory) gisako lankiderik ba ote duen itaundu diogu. “Ejem, erantzun politikoki zuzena eman beharko dizut, errealitatetik eta harreman sozialetatik kanpo bizi den zientzialariaren irudia ez da oso ohikoa”, baina begi keinu eginez gaineratzen du, “gure egoitzako zoko bazterretan arakatuta, seguru baten bat topatuko duzula”.


HDPE Laranja Bola Mugikorreko Fabrikatzailerik eta Fabrikarik Onena Erbo\nHDPE bola mugikor laranja\nIzena: HDPE bola mugikor laranja.\nNeurria: 30cm * 30cm * 30cm.\nFabrikazio Prozesua: Kolpez Moldeatzea.\nLema hori kontuan hartuta, hornikuntzarako fabrikatzaile teknologikoki berritzaileenak, kostu-eraginkorrak eta prezio lehiakorrenetakoak izan gaitezke OEM Txina Horia Laranja Gorria Buia Linea Ur gainean flotatzen dutenak. Bezeroei eta enpresa elkarteei ongi etorria ematen diegu. eta munduko leku guztietako lagunak gurekin hitz egin eta elkarrekiko alderdi positiboak lortzeko lankidetza bilatzeko.\nHornitu OEM China Ball Floater, Floating Ball, kosturik gabe sentitu beharko zenuke zure zehaztapenak bidaltzerakoan eta ahalik eta azkarren erantzungo dizugu. Ingeniaritza talde trebea dugu, sakoneko beharrizan guztiei erantzuteko. Doako laginak pertsonalki bidal daitezke zure kasuan, datu gehiago jakiteko. Zure nahiak asetzeko, ziurtatu gurekin harremanetan jartzeko kosturik gabe sentitzen zarela. Mezu elektronikoak bidali eta zuzenean deitu diezagukezu. Gainera, mundu osoko gure lantegira egindako bisitak onartzen ditugu gure korporazioa askoz hobeto ezagutzeko. salgaia. Hainbat herrialdetako merkatariekin egiten dugun merkataritzan, askotan berdintasunaren eta elkarren arteko abantailen printzipioa betetzen dugu. Gure itxaropena da merkaturatzea, elkarrekin egindako ahaleginak eginez, merkataritza eta adiskidetasuna elkarren onerako. Zure kontsultak jasotzea espero dugu.\nOndo kudeatutako ekipamendua, adituen diru-sarreren plantila eta saldu osteko adituen zerbitzu askoz hobeak; Familia ugaria ere bada. Edonork balio korporatiboari atxikitzen dio "bateratzea, dedikazioa, tolerantzia" Txinako Produktu Berria Txinako Kolore Laranja Markatzaile Buia Linea Lurretik Kosta Flotatzen Lurretik Itsasertzetik (FQ-500). Produktu guztiak dira. ekipamendu aurreratuekin eta QC prozedura zorrotzekin fabrikatuta, kalitate gorena bermatzeko. Ongietorri berriak eta zaharkituta dauden irtenbideak negozioaren lankidetzarako gurekin jabetzeko.\nChina New Product China Mooring Buoy, Floating Ball, Gure dedikazioa dela eta, gure produktuak mundu osoan ezagunak dira eta gure esportazio bolumena etengabe hazten da urtero. Bikaintasuna lortzeko ahaleginak egiten jarraituko dugu, gure bezeroen itxaropena gaindituko duten kalitate handiko produktuak eskainiz.\nHurrengoa: HDPE Smooth Blue Floating Ball\nHDPE Testura Bola Mugikor Urdina


“Duela urte batzuk TAOa gelditzea lortu bazen, zergatik ez dugu ba hipermerkatua geldituko?” – Sopela.net\n2020 uztaila 21 by 1(e)ko Kudeatzaile Iruzkinik ez\n– Herritarron plataforma bat sortu berri da Sopelan, Bareñoko zonaldean eraiki nahi den merkatal gune baten inguruan. Nortzuk osatzen dute? Zein da zuen helburua?\nSopelako Hipermerkatuari EZ plataforma bai Sopelako hainbat herritarrok bai Sopela zein Uribe Kosta mailako eragile ezberdinok osatzen dugu. Eragile horien artean Sopelako merkatarien elkartea, UKan (Uribe Kostako Gazte Prekarizatu antolatuak) eta Gune (Uribe Kostako guneen defentsan aritzen den asanblada) aurkitzen dira. Plataforma honen berehalako helburua merkatal guneko proiektua gelditzea da hemendik epe luzeago batera espazio hori birkalifikatzeko nahiarekin. Gainera, argi daukagu Sopelak bertoko urbanismoarekin loturiko hausnarketa sakona eta mugimendu potentea behar duela ez baita hau urbanismo planarekin loturiko arazo bakarra.\n– Zer eraiki nahi da Bareñon zehazki?\nXehetasun azterlanaren arabera, Bareñon 3.050 m² eraikigarri, 7 metroko altuera, 94 plazako lurpeko aparkalekua eta 1.500 metro koadroko azalera komertziala edukiko duen merkatal gunea eraikitzeko proiektua martxan jarri da. Honen kokapena, Sopela eta hondartza lotzen dituen zubiaren ondoan izango da (hondartzara bidean, zubia zeharkatzean ezkerretara dagoen lursaila, B-637 errepidean, Barrikarako bidean). Honek ekar ditzakeen ondorioen inguruan informatzeko eta proiektua hobeto ezagutzeko sare sozialeetan komunikatu zehatzago bat topa dezakezue, baita herritik banatutako eskuorriak irakurri ere.\n– Nor dago honen atzean?\nLur eremu hori Viuda de Sainz enpresa eraikitzailearena da eta konfinamendu garaian (herriak kexatzeko ez antolatzeko aukerarik ez zeukanean) udalako plenoan onartu zen proposamena EAJ-ren eta PSE-ren baietzari eta DB-TU ren abstentzioari esker.\n– Zuen ustez zer eragin izango luke proiektu horrek Sopelan?\nProiektu honen eragina 4 ardatz nagusitan aztertzea komeni dela uste dugu: saltoki txikien suntsipena, herriaren zatiketa, lan prekarizatuaren sorrera eta kontsumo eredu jasanezina.\nAlde batetik, argi dago horrelako azpiegitura batek ekartzen duen lehenengo ondorioa: herriko komertzioen suntsipena. Horrela, hainbat komertziok euren ateak ixten ez badituzte, oso egoera txarretan egin beharko dute aurrera. Joera hori, zoritxarrez, argia izan da gure eskualdean, horrela gertatu baita Arteako edo Berangoko merkatalguneen kasuan, Gorlizko hipermerkatuaren kasuan, edota Avanzadako merkatalgune horren kasuan.\nBestalde, hipermerkatuak Sopela bitan are gehiago zatitzea eragingo luke. Autoz gainezka dagoen errepide baten alboan hipermerkatu bat eraikitzeak, izugarrizko eragina izango luke trafiko horren areagotzean, eta ondorioz, herriaren zatiketa argia izango zen: Sopelako erdigunea, eta oraindik eraikitze prozesuan dagoen zonalde berri hori, hots, hondartzetatik hurbil dagoena. Horrek, trafikoaren areagotzea eragiteaz gain, zerbitzurik gabeko bigarren Sopela baten sorrera eragingo luke.\nGainera, hipermerkatuen kasuan gertatzen ohi denez, enplegu prekarizatuaren sorrera eragingo luke. Hori baita banaketa enpresa handiek duten lan egiteko era: soldata txikiak, aldi baterako kontratuak, ezinezko ordutegiak, etab.\nAzkenik, identifikatzen dugun laugarren ondorio nagusia, kontsumo eredu jasanezin baten sustapena da: alferrikako plastikoak, oso urrutitik datozen elikagaiak, garraioarekin lotutako emisioak, marketina eta kontsumismoa…\n– Badago aukera proiektua gelditzeko?\nNoski! Bestela hipermerkatuaren kontrako taldea ez luke zentzurik izango. Aukera egon badago, baina hori herritarron esku baino ez dago. Hau da, legalki eta instituzioen barruan ezer gutxi egin daiteke. Baina herritarrok bat egiten badugu, ahalik eta jende gehien batzen bagara, presioa sartuz, proiektua geldi dezakegu.\nGakoa talde anitz eta ireki bat sortzea da. Eta hori lortzen badugu, proiektua geldiaraziko dugu. Horrelako herri-mugimenduen garaipenen adibide argia Sopelan daukagu, TAOaren kontra sortu zen auzokoen mugimendua. Duela urte batzuk TAOa gelditzea lortu bazen, zergatik ez dugu ba hipermerkatua geldituko?\n– Asanblada bat antolatu zenuten duela aste batzuk. Baloraziorik?\nOso positiboa. 30 pertsona inguru batu ginen eta 50 pertsona baino gehiagoko taldea sortzea lortu dugu. Gauzarik onena, seguruenik, oso talde anitza lortu dugula da. Hau da, gazteak, nagusiak, merkatariak, eragile sozialetako kideak, esparru ideologiko desberdinetako jendea etab. batu ginen helburu amankomun batekin: hipermerkatuaren proiektua geldiaraztea.\nGainera, asanbladan parte hartu zuten pertsonek oso gogotsu ibili ziren, ta horrek motibatzen gaitu.\nAgian asanblada horretan faltan bota zena izan zen merkatarien parte hartze altuago bat. Zentzu horretan argi daukagu eurek izan beharko dutela mugimendu honen lidergoa, eurak baitira kaltetu nagusienak. Hala ere, positiboak gara eta badakigu informatzen jarraitzen badugu, taldera bilduko direla.\n– Eta hemendik aurrera, zer?\nBa hemendik aurrera, epe laburrean, herritarrak informatzea eta sentsibilizatzea dagokigu. Jendea, orokorrean, oso nahastuta dabil gai honen inguruan, ta euren ideiak argitu gabe ezinezkoa da talde zabal bat lortzea.\nGeroago, epe luzean, mobilizazioak eta bestelako ekintzak egiten planteatzen hasi beharko gara, baina horretarako, aipatu dugunez, lehendabizi sopeloztarrek proiektuaren nondik norakoak ezagutu behar dituzte.\nHipermerkatu berri honi aurre egiteko, bariku honetan, hilak 24, arratsaldeko 20:00etan asanblada egongo da Jauregizar Plazan. Bilera irekia izango da, edozein herritar parte hartu ahal izango du. Animatu Zaitezte!\nBareño hipermerkatua merkatalgunea supermerkatua


1.200 milioi baino gehiago Estatuko zibersegurtasun planerako - Ekonomiaren KZ\n1.200 milioi baino gehiago Estatuko zibersegurtasun planerako\nMinistroen Kontseiluak atzo onartu zuen Zibersegurtasun Plan Nazionala, eta, azkenean, 1.200 milioi eurotik gorako inbertsioa izango du, aurrez iragarritako 1.000 milioien aldean, Nadia Calviño Ekonomia Gaietarako lehen presidenteorde eta ministroak prentsaurrekoan azaldu duenez. Plan hori aplikatzearen garrantzia azpimarratu zuen, “Egungo arrisku geopolitiko handienari modu egokian erantzun ahal izateko”. Zibersegurtasuneko Plan Nazionalarekin batera, Gobernu zentralak 5G Zibersegurtasuneko Errege Dekretu bat onartu zuen, Europako Batzordearen alor horretako tresna-kutxa garraiatzen duena eta herrialdean 5Garen hedapen segurua bizkortzea bilatzen duena.\n5G zibersegurtasunaren legea bigarren seihilekorako aurreikusita zegoen Berreskuratze, Eraldaketa eta Erresilientzia Planean, baina Errusiak Ukraina inbaditzeak izapideak bizkortu ditu eta zuzentaraua dekretu bidez onartu da, nahiz eta gero lege-proiektu gisa izapidetu ahal izango den Kongresuak onartuz gero.\nAurreproiektuak hornitzaileen segurtasun-mailaren araberako arriskuen zerrenda bat jasotzen zuen, eta operadoreek beren sareetan eta hornidura-katean egin beharreko kontrolak ezartzen zituen. Halaber, zibersegurtasun-planak Estatuko Administrazio Orokorraren (EAO) zibersegurtasuneko operazio-zentroa markatzea ere jasotzen du. Zentro hori otsailean esleitu zitzaien Indrari eta Telefónicari.\n← Elektrizitatea berriz ere % 3 igo da, eta 255,81 euro/MWh-tan kokatu da\nIa 165 milioi euskal ekonomia bultzatzeko →


Pablo Iglesias Espainiako presidenteordea Durangon eta Zornotzan egon da - Durangaldea - Anboto.org\nPablo Iglesias Espainiako presidenteordea Durangon eta Zornotzan egon da\nAnboto 2020-07-10 12:49\nMiren Gorrotxategi lehendakarigaiarekin batera egon da Herriaren Eskubidea-ren Durangoko lokalean egindako ekitaldian. Zornotzan, Oja-rem enpresa bisitatu du.\nEusko Legebiltzarrean ere Durangoko Udalean eman zen aldaketa ematea gura du Ahal Duguko Gorrotxategi lehendakarigaiak. "40 urteko EAJren agintaldiaren ostean, ezkerreko koalizioa dugu orain Durangon. Aldaketa hau Eusko Legebitzarrean ere igarri dadin, bozka Ahal Duguri ematea eskatzen dut", adierazi du.\nIglesiasek, berriz, koalizio baten aukera posible ikusten du. "Espainian ezkerreko koalizio bat sortzea ezinezkotzat jotzen zen. Hemen iruditzen zait aukera hori uste dena baino errealagoa dela", adierazi du. Euskadiko herritarren gehiengoa "ezkerrekoa" dela uste du. "Urkulluk eta EAJk berak kanpaina honetan zehar esan dute ezkerrekoak direla haiek ere. Hori entzutea berri ona da", adierazi du. EAJk gauza "onak" egin dituela uste du, baina "gauzak hobetu egin daitezke bolada batez boteretik kanpo badaude", Iglesiasen iritziz.\nDurangora joan aurretik Zornotza bisitatu du Iglesiasek. Bertako Oja-rem enpresa bisitatu du. Automozioaren sektoreko enpresa da, 50 urte baino gehiagoz martxan dagoen familia-enpresa. 54 langile inguru ditu enpresak eta nazioarteko 12 herrialdetan ditu ordezkaritzak.\nOja-rem enpresa bisitatu duen unea:\nPolitika Durango Zornotza


“Sello tranquilidad”: Laudioko saltokien irekiera | zuIN\n“Sello tranquilidad”: Laudioko saltokien irekiera\n2020ko maiatzaren 11a, astelehena. Euskadiko hainbat gizarte-eragilek tokiko negozio txikietan higiene- eta segurtasun-konpromisoa indartzeko bultzatutako ekimenak harrera ona izan du maiatzaren 6an sortzaileek sare sozialetan eta komunikabideetan ekimena bultzatu zutenetik.\nEhunka negozio jarri dira dagoeneko ekimenaren sustatzaileekin harremanetan, euren negozioak identifikatzeko, herritarrei lasaitasuna bermatuz.\nEuskadiko negozio txikietako (dendak, ostalariak eta zerbitzuak) higiene- eta osasun-segurtasuneko estrategia normalizatua da, administrazio publikoek ezarritako protokoloei jarraituz, eta hasieratik harekin bat egin zuten Euskadiko merkatarien hainbat elkartek sustatua: Getxo Enpresa (Getxo), Apill (Lodio) eta Mugan (Irun).\nLaudion, maiatzaren 11n berriz irekitzeko, dagoeneko 70 establezimendu baino gehiagok eman dute izena ekimen honetan. Herritar guztiei bermeak eta segurtasuna emateko helburua duen mugimendu bat bultzatzen dute, identifikatzaile baten bidez: “Sello tranquilidad”\nHauxe da proiektuaren erreferentziazko webgunea: www.covid19.eus\nInformazio gehiago www.laudiocomercial.com webgunean eta facebook-eko profilean.\nAtalak/Categorías Lana, Merkataritza, Ostalaritza, Zerbitzuak\n← Herritarrentzako arreta-zerbitzu minimoak (HAZ)\nUdalak, Eusko Jaurlaritzaren jarraibideen jarraituz, gaur ez du udal liburutegia irekiko →


Agoitzeko "kostrada" - Aoiz\nKostrada Agoitz herriko postre tipikoa da eta hala deitzen zaio, labean eduki ondoren, lortzen duen gainazal xigortu eta lehorrarengatik ("costra" gazteleraz). Tarta baten antzekoa da. Kanpoaldea bizkotxo baten gainaren gisakoa du eta barrualdean, berriz, zapore bikaineko krema leuna. Kostrada epel mahairatzen da, zatika, eta natilla arin batekin batera aurkeztu daiteke. Paregabeko postrea, gozozaleak liluratuko dituena.\nOsagaiak: (8 pertsonendako)\nKatilu batean prestatu behar da orea. Horretarako, arrautza-gorringoak, azukrea, gantza eta anisa irabiatu behar dira, eta bitartean, irina pixkanaka gehitu.\nPastel-krema prestatzeko, ¾ litro esne kanelarekin egosi behar da. Azukrea gehitu, eta gorringoak eta irina pixkanaka urtuko ditugu gelditu den esne laurdenean, berriz ere irakin arte.\nMolde batean gantzez igurtzi, orearen nahasketaren erdia eta pastel-krema bota, eta soberan gelditu den orearen erdiarekin estali.\nLabea 180º-tan berotuko dugu, harik eta krema mamitu eta gainaldea gorritu arte (ordubete, gutxi gorabehera). Zatitan mozturik eta epel zerbitzatu behar da.